Daya Paduan: Definisi dan Aplikasi

Apakah itu daya paduan dan aplikasi dalam hidup kita. Artikel ini akan menerangkan dengan lebih mendalam situasi yang melibatkan daya paduan, definisi dan juga aplikasi dalam kehidupan seharian.

Daya paduan bermaksud daya tunggal yang mewakili jumlah secara vektor dua atau lebih daya yang bertindak ke atas sesuatu objek.

Apakah yang dimaksudkan dengan daya tunggal?

Lihat contoh situasi ini. Terdapat sebuah kotak di atas lantai yang licin, seorang pelajar A menarik kotak tersebut ke arah kanan daya ke kanan (FA) manakala seorang lagi pelajar menarik kotak tersebut ke arah kiri iaitu arah bertentangan, daya ke kiri (FB). Kotak ini hanya akan bergerak samaada ke kanan atau ke kiri, bergantung pada sebanyak mana daya yang dikenakan ke atas kotak tersebut. Contohnya, jika pelajar A menarik dengan kuat maka kotak tersebut akan bergerak ke arah kanan. Jika pelajar B yang mengenakan daya yang kuat iaitu menarik dengan kuat maka kotak tersebut akan bergerak ke kiri. Manakala jika daya yang dikenakan adalah sama maka kotak ini akan kekal pegun iaitu tidak bergerak.

Berbalik pada definisi daya paduan, daya tunggal yang dimaksudkan disini adalah gabungan antara daya FA dan FB. Jika terdapat seorang lagi pelajar yang menarik kotak maka daya FC ditambahkan sahaja ke dalam rumus. Kesemua daya yang terlibat ke atas sesuatu objek ditambahkan semua, itulah yang dimaksudkan dengan daya paduan.

Daya Paduan pada Objek dalam Pelbagai Keadaan Gerakan

Gambar rajah jasad bebas suatu objek bermaksud gambar rajah yang menunjukkan semua daya yang bertindak ke atas objek itu sahaja. Terdapat beberapa keadaan objek itu seperti dalam keadaan pegun, pada permukaan satah condong dan bagi kenderaan yang sedang bergerak.

1. Objek dalam keadaan Pegun

Gambar di bawah menunjukkan sebuah buku yang pegun di atas meja. Terdapat dua daya yang bertindak ke atas buku tersebut iaitu W, berat buku dan R tindak balas normal daripada meja.

Gambar berikut menunjukkan daya yang bertindak ke atas objek pada permukaan satah condong. Apabila objek diletakkan pada permukaan satah condong, terdapat tiga daya yang bertindak ke atas objek tersebut. Yang pertama, W iaitu berat beg yang bertindak ke bawah, yang kedua R tindak balas normal pada permukaan satah condong, daya yang bertindak kearah atas dan yang terakhir N daya normal yang bertindak balas daripada penahan.

2. Objek bergerak dengan Halaju Seragam

Dua contoh di atas adalah untuk objek yang tidak bergerak. Lihat pula contoh rajah jasad yang sedang bergerak. Contohnya kereta atau sebarang kenderaan yang sedang bergerak di atas jalan raya. Terdapat empat daya yang bertindak iaitu, W (berat objek ke arah bawah), yang kedua R (tindak balas normal, ke arah atas), yang ketiga daya tarikan, T iaitu arah kenderaan itu bergerak dan yang terakhir daya geseran tayar di atas jalan raya, FR.

Sekarang, lihat pula contoh untuk kenderaan yang terbang di udara seperti kapal terbang dan roket pesawat. Terdapat empat daya untuk menyeimbangkan pergerakan kapal terbang iaitu pertama W (berat kapal), kedua (daya angkat), ketiga (daya tujah, hadapan kapal terbang) dan (daya seretan, daya yang berada di belakang kapal terbang. Daya-daya ini membuatkan kapal terbang berada dalam keadaan seimbang di atas udara.

3. Objek Bergerak dengan Pecutan Seragam

Apabila objek bergerak dengan pecutan seragam, ini bermakna objek-objek ini memenuhi hukum Gerakan Newton Kedua. Hukum Newton Kedua ditakrifkan sebagai     F = ma. Jika suatu objek mengalami beberapa daya pada satu masa , F mewakili daya paduan ke atas objek itu, m ialah jisim objek manakala a ialah pecutan objek tersebut.

Daya yang bertindak adalah sama dengan daya dengan objek dengan halaju seragam tetapi disini objek ini bergerak dengan pecutan seragam. Terdapat empat daya yang bertindak iaitu, W (berat objek ke arah bawah), yang kedua R (tindak balas normal, ke arah atas), yang ketiga daya tarikan, T iaitu arah kenderaan itu bergerak dan yang terakhir daya geseran tayar di atas jalan raya, FR.

Daya Paduan dalam Sistem Takal

Dalam sistem takal, terdapat dua daya yang bertindak balas iaitu, W berat objek yang bertindak ke arah bawah manakala T merupakan daya yang bertindak ke atas tali, ketegangan tali. Objek boleh berada dalam keadaan pegun atau sedang bergerak iaitu mempunyai pecutan iaitu F = ma.

Aplikasi daya paduan dalam kehidupan seharian ialah semasa kita menaiki lif. Ada tiga keadaan iaitu semasa pegun, berat terasa normal, (R = W) yang kedua rasa berat iaitu semasa lif memecut ke atas (R = W + F) dan yang terakhir rasa ringan iaitu semasa lif turun ke bawah  (R = W – F ).

Daya paduan mewakili semua daya yang bertindak ke atas sesuatu objek. Untuk melihat dengan jelas daya-daya yang bertindak, maka gambah rajah jasad bebas boleh dilukis bersama-sama daya yang ada. Seterusnya, kenal pasti objek tersebut berada dalam keadaan pegun, halaju seragam atau dalam pecutan seragam. Apabila objek berada dalam pecutan seragam, ia akan berkait dengan Hukum Gerakan Newton Kedua dan akan menggunakan formula F = ma.

Buku Teks Fizik KSSM Tingkatan 5


Enzim: Fungsi, Sifat dan Aplikasi

Apakah fungsi dan sifat molekul enzim? Artikel ini akan membincangkan secara ringkas berkenaan fungsi enzim, sifat-sifatnya berserta aplikasi dan kegunaan enzim ini dalam kehidupan seharian

Definisi dan Fungsi Enzim

Enzim adalah sejenis protein yang berfungsi sebagai pemangkin yang meningkatkan kadar tindak balas biokimia dalam organisma hidup.

Kebanyakan nama enzim diakhiri dengan perkataan “ase”. Namun terdapat juga nama enzim yang tidak seperti itu, contohnya trysin, pepsin dan rennin. Nama enzim diambil daripada nama substratnya. Sebagai contoh, glucose oxidase, alcohol dehydrogenase dan pyruvate decarboxylase.

Terdapat juga nama enzim yang diambil berdasarkan tindak balas kimia yang disertainya. Bagi proses penambahan atau penyingkiran air, enzimnya dinamakan sebagai hydrolases (termasuk carbohydrases dan proteases) atau hydrases (termasuk fumarase dan enolase).

Enzim yang terlibat dalam proses pemindahan elektron pula diberi nama oxidases dan dehydrogenases.

Enzim dengan jumlah yang rendah mampu untuk bertindak sebagai pemangkin. Enzim mempercepatkan kadar tindak balas kimia tanpa menjejaskan struktur atau jumlahnya, malahan ia boleh digunakan semula untuk substrat yang lain.

Aktiviti dan fungsi enzim bersifat khusus. Ia memilih substrat yang betul-betul bersesuaian dengan bentuknya. Secara khususnya, bahagian tapak aktif enzim adalah bahagian yang terbabit dalam mengikat substrat. Bahagian tersebut berasal daripada komponen bukan protein (coenzyme).

Mekanisme tindakan enzim melibatkan enzim, substrat dan produk. Ia bermula dengan pengikatan enzim pada substrat. Bahagian tapak aktif enzim akan mengikat pada substrat apabila bentuk substrat itu betul-betul melengkapi bentuk tapak aktif enzim.

Ia dapat diumpamakan seperti kunci (substrat) dan mangga (tapak aktif). Kunci dengan bentuk yang bersesuaian diperlukan untuk membuka mangga. Sekiranya bentuk substrat tidak bersesuaian dengan tapak aktif, enzim tidak berupaya memangkin tindak balas kimia dalam badan. Enzim mengikat substrat dalam tempoh yang sementara melalui suatu ikatan seterusnya membentuk kompleks enzim-substrat.

Tenaga pengaktifan (merujuk kepada tenaga yang diperlukan pada permulaan proses) menjadi berkurangan dengan kehadiran enzim berbanding dengan ketiadaan enzim. Apabila tindak balas kimia selesai, substrat bertukar menjadi produk baru dan enzim kemudiannya dilepaskan dan sedia digunakan semula oleh substrat yang lain.

Seperti dalam rajah di atas, enzim digunakan untuk menceraikan sukrosa kepada glukosa dan fruktosa

Faktor yang mempengaruhi tindakan enzim

Faktor pertama yang mempengaruhi aktiviti enzim adalah suhu. Suhu optimum merujuk kepada keadaan di mana aktiviti enzim berada di tahap yang maksimum, seterusnya menghasilkan kadar tindak balas kimia yang tertinggi.

Secara umumnya, apabila suhu meningkat, molekul enzim dan substrat akan bergerak dengan lebih pantas dan keadaan ini menggalakkan lebih banyak pertembungan serta pengikatan antara enzim dan substrat berlaku. Namun begitu, suhu yang terlalu tinggi memecahkan ikatan dalam enzim yang bertindak menyokong pembentukan enzim, seterusnya menyebabkan enzim kehilangan sifat struktur asalnya dan keadaan ini dikenali sebagai penyahaslian.

Keadaan ini menjejaskan keupayaan mengikat bagi tapak aktif enzim dan sekaligus mengurangkan kadar tindak balas. Bagi kebanyakan protein, proses penyahaslian biasanya berlaku pada suhu antara 45°C and 55°C. Pada suhu yang terlalu rendah pula, enzim menjadi tidak aktif dan aktivitinya sebagai pemangkin menjadi semakin berkurangan.

Faktor kedua adalah kandungan ion hidrogen (pH) atau bacaan pH. Enzim bekerja pada tahap maksimum apabila ia berada pada pH yang optimum. Enzim sangat sensitif terhadap perubahan pH sama ada perubahan kecil atau ekstrem (melibatkan tahap rendah dan tinggi).

Apabila pH menyimpang dari tahap optimumnya, darjah pengionan dalam enzim akan terjejas. Darjah pengionan ini merujuk kepada kadar molekul yang tercerai menjadi ion atau zarah bercas. Darjah pengionan ini penting bagi aktiviti pengikatan tapak aktif pada substrat. Apabila darjah pengionan ini terjejas, ia akan mengganggu aktiviti pemangkin enzim dan akhirnya kadar tindak balas merosot.

Faktor ketiga adalah kepekatan subtrat. Pada jumlah enzim yang tertentu, kadar tindak balas meningkat seiring dengan peningkatan jumlah subtrat. Corak peningkatan tersebut berlaku secara berterusan sehingga mencapai satu keadaan di mana tiada lagi enzim yang tersedia untuk pengikatan.

Walaupun jumlah subtrat ditingkatkan, kadar tindak balas tetap tidak meningkat kerana mencecah had jumlah enzim. Pada ketika itu, jumlah subrat yang berlebihan tidak dapat bertindak sehingga substrat yang sedang mengikat pada enzim melengkapkan aktivitinya dan melepaskan enzim untuk kegunaan substrat-substrat lain.

Faktor keempat adalah kepekatan enzim. Semakin meningkat kepekatan enzim, semakin meningkat kadar tindak balas kimia. Ini bermakna semakin banyak subtrat telah dipecahkan atau ditukarkan kepada produk baru. Namun begitu, sekiranya kepekatan enzim melebihi daripada kepekatan substrat, aktiviti enzim akan berlaku sehingga tiada lagi substrat tersedia untuk tindak balas.

Aplikasi penggunaan enzim dalam kehidupan seharian

Proteases, amylase dan lipase adalah enzim yang amat berguna dalam kehidupan seharian kita. Enzim-enzim tersebut digunakan sebagai bahan pencuci. Proteases mampu memecahkan molekul protein, jadi ia amat sesuai digunakan untuk membersihkan kesan kotor jenis protein seperti darah dan telur. Amylases pula mampu menyingkirkan kesan makanan berkanji seperti sos dan kuah masakan. Manakala lipases boleh memecahkan lemak dan minyak termasuk bahan kosmetik.

Selain menjadi bahan pencuci, enzim digunakan dalam industri makanan untuk meningkatkan perisa makanan, membantu proses pencernaan dan meningkatkan kandungan nutrisi makanan. Sebagai contoh, lactase digunakan dalam penghasilan produk makanan yang bebas laktosa di mana ia bertindak memecahkan laktosa kepada gula; iaitu glukosa dan galaktosa.

Enzim juga digunakan dalam proses penghasilan ubat-ubatan. Di samping itu, industri kertas menggunakan enzim untuk tujuan membersihkan kertas dari bahan-bahan yang bersifat melekat dan kalis air dan seterusnya meningkatkan kualiti helaian kertas dari segi kekuatan dan ketebalan.

Robinson, P. K. (2015). Enzymes: principles and biotechnological applications. Essays in biochemistry, 59, 1.Factos Affecting Enzyme Activity. (2020, September 18). Retrieved May 23, 2021, from Chemestry Libretext Enzyme Applications. Retrieved May 23, 2021, from Association of Manufacturers and Formulator of Enzyme ProductEnzyme Noted. Retrieved May 23, 2021, from Deer Valley Unified School District


10 Khasiat Air Halia Yang Anda Perlu Tahu

Apakah khasiat air halia pada kesihatan? Artikel ini akan membincangkan beberapa khasiat air halia, kandungan nutrisi dan komponen sihat di dalamnya.

Halia atau Ginger mahupun dalam bahasa saintifik iaitu Zingiber Officinale Roscoe turut dikenali sebagai Zinggiberis dalam bahasa Greek berasal daripada kumpulan tumbuhan yang sama seperti kunyit.

Halia  mempunyai aroma dan rasa yang pedas dan panas dan terkenal dalam kalangan orang India dan Cina yang dipercayai telah menjadikan halia sebagai akar tonik pada 5000 tahun yang lalu sebagai salah satu perubatan alternatif.

Kini, halia telah tumbuh secara meluas di kawasan tropika yang lembab dan India menjadi negara terbesar pengeluaran halia. Malah, di Malaysia kebanyakan individu sudah mempunyai tanaman halia sendiri di belakang halaman rumah masing-masing bagi mendapatkan manfaat halia tersebut.

Halia boleh didapati dalam pelbagai bentuk seperti halia segar, halia yang dikeringkan, jeruk halia, gula-gula halia, mahupun serbuk halia. Walaupun begitu, khasiat halia masih dapat didapati walaupun dalam pelbagai bentuk. Namun begitu, halia yang direbus dan dijadikan air mempunyai manfaat tersendiri yang anda perlu tahu. Oleh itu, mari kita kenali kandungan nutrisi yang terdapat di dalam air rebusan halia.

Kalori: 16kcalKarbohidrat: 2.58gProtein: 0.63gLemak: 0.3gKalsium: 5mgFosforus: 19mgKalium: 38mgNatrium: 1mgZat Besi: 0.75mgVitamin B3: 0.2mg

Kandungan Berkhasiat dalam Air Halia

Kandungan yang memberikan khasiat terdapat pada halia ialah gingerols, shagoals, zingiberene, zingerone dan choline. Setiap kandungan yang terdapat di dalam halia ini memainkan peranan yang utama dalam memberikan khasiat terhadap kesihatan.  Di mana, bagi rasa dan aroma yang pedas dan panas adalah disebabkan oleh kandungan gingerols.

10 Khasiat Air Halia Paa Kesihatan

1. Membantu proses penurunan berat badan.

Halia boleh digunakan sebagai satu cara untuk menurunkan berat badan. Kajian mengatakan pengambilan 2g serbuk halia dibancuh bersama air panas sebelum mengambil makanan mampu meningkatkan proses pembakaran makanan tersebut. Malah, halia juga dikatakan dapat mengurangkan rasa lapar.  Namun begitu, bagi kesan yang lebih efektif, pengambilan halia serta pengambilan makanan secara sihat dan terkawal mampu menurunkan berat kepada berat yang ideal.

2. Memberikan mood yang positif

Halia mempunyai kandungan Choline, di mana Choline amat penting dalam neurotransmitter. Neurotransmitter penting bagi memberikan mood yang positif. Choline bertanggungjawab di dalam mengatur memori, mood dan kepandaian seseorang. Ianya juga penting dalam mengerakkan otot untuk aktiviti harian kita. Namun begitu, tiada saranan yang tepat jumlah pengambilan halia untuk mendapatkan mood yang positif.

3. Mengurangkan kesakitan ketika kedatangan haid

Pengambilan 250g serbuk halia bersama air dikatakan dapat mengurangkan kesakitan haid. Ianya perlu diambil sehari sebelum berlakunya pendarahan haid dan minuman  tersebut perlu diminum secara berterusan sehingga hari ketiga kedatangan haid tersebut.

4. Mengurangkan simptom ‘Morning Sickness’

Halia sangat berkesan pada ibu mengandung terutamanya yang mempunyai simtom muntah-muntah pada waktu pagi. Di dalam satu kajian, pengambilan halia 1.1g- 1.5g mampu mengurangkan simptom loya yang dihadapi oleh ibu mengandung. Halia tersebut perlu direneh selama beberapa minit sebelum dihidang.

5. Membantu sistem penghadaman

Terdapat individu yang mempunyai masalah penghadaman seperti tidak selesa perut, senak perut, serta masalah penghadaman lain boleh mengambil halia kerana ianya mampu memberikan kelegaan kepada anda Halia terkenal sebagai pembantu kepada sistem pencernaan.

Oleh itu, kajian mengatakan pengambilan halia dapat membantu mempercepatkan proses gastric emptying atau dikenali sebagai pengosongan perut dan mengurangkan simptom ketidakselesaan perut.

Pengambilan air halia dapat mengekalkan hidrasi dan mengelakkan dehidrasi kepada anda. Hal ini kerana pengambilan air tersebut telah meningkatkan pengambilan air seharian anda. Sekiranya perlu menambah madu didalam air halia tersebut, boleh lakukan sebegitu untuk rasa yang lebih enak.

7. Membantu penyembuhan otot selepas latihan

Halia didapati dapat memberikan penyembuhan otot selepas latihan bebanan. Pengambilan 4g halia serbuk halia bersama air didapati dapat membantu penyembuhan otot yang cedera semasa latihan dengan peningkatan  Namun begitu, kesan halia terhadap Delayed Onset Muscle Soreness (DOMS) masih tidak dapat pencerahan yang jelas dan meemrlukan kajian yang lebih oleh ahli kajian.

8. Mengurangkan kesakitan migrain

Pengambilan air estrak halia sebanyak 400mg bersama ubat tahan sakit (ketoprofen) dapat mengurangkan kesakitan migrain. Selepas 1 jam pengambilan ekstrak halia tersebut, penghidap migraine mendapati kesakitan kurang dan memperbaiki status fungsi.

9. Mengurangkan pendarahan haid yang berlebihan

Pengambilan halia dapat mengurangkan pendarahan haid yang keluar secara berlebihan. Kedatangan haid yang secara berlebihan memberikan impak kepada setiap perempuan. Oleh itu, pengambilan air halia bagi mengawal pengeluaran haid agar tidak terlalu ‘heavy flow’ digalakkan duntuk mengambil air halia tersebut.

10. Membaiki bacaan lemak dalam badan

Pengambilan halia sebanyak 5g sehari dapat memberikan kesan kepada bacaan kolesterol  jahat iaitu lipoprotein berketumpatan rendah (LDL). Pengambilan selama 3 bulan dapat mengurangkan bacaan LDL sebanyak 17.4%. Namun begitu, di dalam kajian tersebut menyatakan saranan 5g tidak praktikal kerana ramai responden tidak mampu mengambil jumlah halia yang banyak.

Artikel Berkaitan: Punca Kolesterol Tinggi dan Rawatan

Halia sangat tidak asing di dalam masyarakat di Malaysia. Tidak kira Melayu, Cina mahupun India dan Lain-Lain bangsa menggunakan halia di dalam masakan mahupun minuman seharian. Oleh itu, pengambilan halia tidak perlu di sangkal lagi kebaikan terhadap kesihatan.

Khasiat Makanan yang lain

Anh, N. H., Kim, S. J., Long, N. P., Min, J. E., Yoon, Y. C., Lee, E. G., Kim, M., Kim, T. J., Yang, Y. Y., Son, E. Y., Yoon, S. J., Diem, N. C., Kim, H. M., & Kwon, S. W. (2020). Ginger on Human Health: A Comprehensive Systematic Review of 109 Randomized Controlled Trials. Nutrients, 12(1), 157.


10 Khasiat Mengkudu Yang Anda Perlu Tahu

Mengkudu adalah sejenis tumbuhan yang bagus untuk kesihatan. Artikel ini akan membincangkan mengenai khasiat mengkudu dan komponen penting di dalamnya

Mengkudu atau nama saintifiknya  Morinda citrifolia adalah sejenis tumbuhan yang mempunyai pelbagai khasiat. Ia boleh didapati di seluruh dunia dan telah dikenali dengan pelbagai nama. Sebagai contohnya, ia dikenali sebagai Noni di Hawaii, mulberi India di India, Mengkudu di Malaysia dan Nhaut di Asia Tenggara.

Buah mengkudu mempunyai rupa yang unik iaitu memiliki bintik-bintik hitam dan berwarna hijau kekuningan. Buah mengkudu biasanya diproses menjadi jus dan diminum untuk khasiatnya. Pada masa sekarang, jus mengkudu juga telah banyak dijual di pasaran. Selain buahnya, daun atau pucuk pokok mengkudu juga boleh dimakan sebagai ulam.

Tidak dinafikan, mengkudu juga mempunyai nutrisi yang baik. Di bawah ini menunjukkan kandungan nutrisi yang ada di dalam 100g jus buah mengkudu.

Kalori: 39kcalKarbohidrat: 9mgSerat: 0.5gKarbohidrat: 4gProtein: 0.2gLemak: 0.1gVitamin C: 3mgVitamin B1: 0.003Vitamin B2: 0.003Vitamin B6: 0.04mgVitamin B12: 0.1mcgAsid Folik: 7mcgBiotin: 1.5mcgNiacin: 0.1mgVitamin E: 0.25IUKalsium: 20mgZat Besi: 0.1mgMagnesium: 3mgFosforus: 2mgKalium: 30mgNatrium: 15mg

Berdasarkan perkara di atas, dapat dilihat bahawa jus mengkudu mempunyai kalori dalam julat 39-47kcal dan majoriti jus tersebut juga terdiri daripada karbohidrat. Jus mengkudu juga mengandungi serat, pelbagai vitamin dan mineral yang bagus untuk kesihatan.

Kandungan Berkhasiat Dalam Mengkudu

Mengkudu juga mempunyai pelbagai komponen penting yang baik untuk kesihatan kita. Buah mengkudu mengandungi kandungan karbohidrat yang terdiri daripada polisakarida seperti glikosida, asid glukoronik, rhamnose dan arabinose yang boleh memainkan penting bagi meningkatkan sistem pertahanan badan, mempunyai aktiviti antioksidan, antitumor dan antibaktria.

Selain itu, buah mengkudu juga mengandungi pelbagai jenis vitamin termasuklah vitamin C, B dan E. Vitamin-vitamin ini penting untuk fungsi badan sebagai contohnya vitamin B yang boleh membantu menukarkan makanan menjadi tenaga yang diperlukan untuk menjalankan aktiviti harian. Di samping itu, buah mengkudu juga mengandungi mineral seperti kalsium, kalium, fosforus, natrium dan magnesium.

Mineral ini penting untuk keseimbangan fungsi badan seperti untuk pembentukan tulang dan sistem pertahanan badan. Buah mengkudu juga mengandungi pelbagai jenis antioksidan termasuklah quercetin, scopoletin, xeronine, beta karotena dan gallic acid. Kandungan antioksidan ini penting bagi membantu badan melawan radikal bebas sekaligus boleh mencegah pelbagai penyakit yang disebabkan oleh oksidatif stres daripada radikal bebas.

10 Khasiat Mengkudu kepada Kesihatan

Memandangkan pokok mengkudu mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa khasiat mengkudu kepada kesihatan:

1. Mengawal paras gula dalam darah

Antara khasiat mengkudu kepada kesihatan adalah ia boleh membantu mengawal paras gula dalam darah. Kajian ke atas pesakit diabetes jenis 2 telah mendapati bahawa pengambilan jus buah mengkudu (sebanyak 2ml/kg berat badan, 2 kali sehari, selama 8 minggu) boleh menambahbaik profil bacaan gula dalam darah dan menurunkan purata bacaan gula dalam darah selama tiga bulan(HbA1c).

Walaubagaimanapun, kajian itu juga mendapati bahawa kesan anti-diabetik oleh jus mengkudu ini hanyalah berkesan bagi pesakit diabetes sahaja dan tidak boleh mempengaruhi bacaan gula bagi pesakit yang tidak mempunyai masalah diabetes.

Artikel Berkaitan: Punca kencing manis dan Rawatan

2. Menurunkan tekanan darah tinggi

Selain itu, mengkudu juga boleh membantu mengawal tekanan darah. Kajian yang dijalankan terhadap pesakit darah tinggi (hipertensi) telah mendapati bahawa pengambilan 59ml jus mengkudu (2 kali sehari selama 4 minggu) boleh menurunkan tekanan darah tinggi dalam pesakit hipertensi.

Artikel Berkaitan: Tanda Tekanan Darah Tinggi dan Rawatan

Di samping itu, buah mengkudu juga berpotensi untuk merawat masalah artritis. Artritis adalah sejenis penyakit yang menyebabkan kesakitan, kemerahan, bengkak dan kekejangan sendi akibat daripada kerosakan sendi atau jangkitan kuman.

Kajian ke atas tikus makmal yang mempunyai masalah artritis mendapati bahawa jus buah mengkudu mempunyai aktiviti anti-artritis yang boleh mengurangkan simptom-simptom artritis.  Hal ini kerana kandungan flavonoid dan fenol yang terdapat di dalam buah mengkudu.

Terdapat juga kajian yang dijalankan ke atas pesakit osteoartritis yang mendapati bahawa pengambilan jus buah mengkudu boleh mengurangkan atau melegakan sakit artritis dan mencegah ia daripada menjadi bertambah teruk.

Pengambilan sebanyak 88.5ml jus buah mengkudu selama 90 hari itu juga mampu meningkatkan kualiti kehidupan para pesakit osteoartritis. Oleh itu, jelaslah bahawa buah mengkudu bagus untuk pesakit yang mempunyai masalah artritis.

4. Bagus untuk penyembuhan luka

Pokok mengkudu juga berpotensi untuk membantu dalam proses penyembuhan luka. Kajian ke atas tikus makmal telah mendapati bahawa ekstrak daun mengkudu mempunyai aktiviti penyembuhan luka yang boleh menutup luka dengan cepat sekaligus mempercepatkan proses penyembuhan.

Selain itu, kajian tabung uji juga telah mendapati bahawa jus buah mengkudu mempunyai aktiviti antioksidan yang boleh membantu melawan radikal bebas di dalam badan. Hal ini kerana buah mengkudu kaya dengan antioksidan semulajadi seperti polifenol dan flavonoid.

Di samping buah mengkudu, daun mengkudu juga telah dilaporkan mempunyai aktiviti antioksidan. Kajian telah menunjukkan bahawa rawatan menggunakan ekstrak daun mengkudu terhadap tikus yang mempunyai limfoma telah meningkatkan aktiviti enzim aktioksidan di dalam tikus tersebut sekaligus boleh membantu melawan radikal bebas.

6. Meningkatkan ketahanan fizikal

Mengkudu juga boleh membantu untuk meningkatkan ketahanan ketika melakukan aktiviti fizikal. Kajian yang dijalankan terhadap kumpulan atlet selama 3 minggu telah mendapati bahawa pengambilan 100ml jus mengkudu sebanyak 2 kali sehari telah meningkatkan purata masa untuk keletihan. Jus mengkudu berpotensi untuk melawan keletihan dan meningkatkan ketahanan fizikal atlet tersebut.

Hal ini telah dikaitkan dengan kandungan antioksidan yang ada di dalam mengkudu yang boleh mengurangkan keradangan atau kerosakan tisu otot yang biasanya berlaku ketika bersenam. Oleh itu, dapat dilihat bahawa pengambilan jus mengkudu berpotensi untuk meningkatkan ketahanan badan dan mengelakkan keletihan ketika melakukan aktiviti fizikal.

7. Sebagai antibakteria, antikulat atau antivirus

Di samping itu, mengkudu juga mempunyai aktiviti antibakteria, antikulat dan antivirus yang boleh membantu melawan jangkitan. Pelbagai kajian tabung uji telah membuktikan aktiviti ekstrak buah dan daun mengkudu yang boleh melawan pelbagai jenis mikroorganisma seperti Escherichia coli, Staphylococcus aureus, S. Aureus dan Candida albicans  yang biasanya menjadi penyebab kepada pelbagai jenis penyakit.

Oleh itu, hal ini menunjukkan bahawa mengkudu berpotensi bagi mencegah atau merawat jangkitan di dalam badan.

8. Berpotensi mencegah masalah obesiti

Mengkudu juga mempunyai aktiviti antiobesiti yang boleh membantu mencegah masalah obesiti. Kajian telah menunjukkan bahawa pengambilan jus buah mengkudu oleh subjek dewasa yang obes selama 6 minggu telah menunjukkan kestabilan dalam proses penurunan berat badan iaitu dengan penurunan dalam ukur lilit pinggang dan indeks jisim tubuh.

9. Mengawal bacaan profil lipid

Selain itu, mengkudu juga berpotensi untuk mengawal bacaan profil lipid atau kandungan lemak dalam badan. Terdapat kajian telah menunjukkan bahawa jus mengkudu boleh menurunkan kadar jumlah kolesterol, trigliserida dan LDL-kolesterol (kolesterol jahat) di dalam subjek yang merokok.

Selain itu, pengambilan jus buah mengkudu juga boleh meningkatkan paras HDL-kolesterol (kolesterol baik) dalam darah. Di samping bacaan kolesterol dalam subjek perokok, terdapat juga kajian lain yang menunjukkan kesan jus buah mengkudu dalam menurunkan paras  jumlah kolesterol dalam pesakit yang mempunyai masalah tinggi kolesterol. Oleh itu, ini menunjukkan bahawa mengkudu bagus untuk mengawal bacaan profil lipid dalam darah.

Artikel Berkaitan: Punca Kolesterol Tinggi dan Rawatan

10. Bagus untuk kesihatan kulit

Akhir sekali, mengkudu juga bagus untuk kesihatan kulit. Kajian yang dijalankan telah mendapati bahawa ekstrak daun mengkudu boleh melindungi kulit daripada sinaran UV yang boleh menyebabkan kemerahan dan bengkak.

Selain itu, kajian lain juga mendapati bahawa penggunaan jus buah mengkudu, minyak biji mengkudu dan jus daun mengkudu pada muka dan leher telah mengurangkan kedutan dan memperbaiki keanjalan dan ketegangan kulit dalam wanita berumur antara 38 ke 55 tahun.

Kajian itu juga tidak menunjukkan kerengsaan kulit bagi penggunaan mengkudu itu. Oleh itu, jelaslah bahawa mengkudu juga bagus untuk kesihatan kulit.

Kesimpulannya, dapat dilihat bahawa pokok mengkudu mempunyai pelbagai komponen penting seperti serat, vitamin dan mineral yang boleh memberi manfaat kesihatan kepada tubuh badan kita. Mengkudu berperanan penting untuk kesihatan tubuh badan seperti mengawal paras gula dan tekanan darah, merawat artritis, mengawal bacaan profil lipid dan bagus untuk penyembuhan luka.

Mengkudu juga mempunyai aktiviti antioksidan, antibakteria, antikulat dan antivirus yang boleh membantu melawan penyakit. Di samping itu, mengkudu juga boleh meningkatkan ketahanan fizikal, membantu menurunkan berat badan dan bagus untuk kesihatan kulit.

Oleh itu, untuk mendapatkan khasiat ini, anda bolehlah meminum jus buah mengkudu. Namun begitu, adalah diingatkan untuk tidak menambah gula atau meletak gula terlalu banyak di dalam jus tersebut kerana gula yang berlebihan juga boleh memberi kesan buruk kepada kesihatan.

Jika anda ingin membeli jus mengkudu di pasaran, pastikan anda mendapatkan dahulu nasihat daripada doktor atau pakar pemakanan anda agar ia tidak memberi kesan buruk kepada kesihatan anda. Akhir sekali, diharapkan artikel ini dapat memberi manfaat kepada pembaca mengenai khasiat mengkudu.

Khasiat Tumbuh-tumbuhan yang lain

Abou Assi, R., Darwis, Y., Abdulbaqi, I. M., khan, A. A., Vuanghao, L., & Laghari, M. H. (2017). Morinda citrifolia (Noni): A comprehensive review on its industrial uses, pharmacological activities, and clinical trials. Arabian Journal of Chemistry, 10(5), 691–707.Ali, M., Kenganora, M., & Manjula, S. N. (2016). Health benefits of morinda citrifolia (Noni): A review. Pharmacognosy Journal, 8(4), 321–334. Torres, M. A. O., de Fátima Braga Magalhães, I., Mondêgo-Oliveira, R., de Sá, J. C., Rocha, A. L., & Abreu-Silva, A. L. (2017). One Plant, Many Uses: A Review of the Pharmacological Applications of Morinda citrifolia. Phytotherapy Research, 31(7), 971–979.West, B. J., Deng, S., Isami, F., Uwaya, A., & Jensen, C. J. (2018). The potential health benefits of noni juice: A review of human intervention studies. Foods, 7(4), 1–22.Zamarripa, M. (2019). Noni Juice: Nutrition, Benefits, and Safety. Healthline.


Planet Zuhrah: Planet Yang Paling Bercahaya

Planet Zuhrah (Venus) digelar sebagai bintang kejora oleh masyarakat Melayu. Zuhrah merupakan jasad samawi kedua yang bersinar terang di selepas Bulan dan planet kedua yang paling hampir dengan Matahari. Walaupun begitu, Zuhrah merupakan planet yang paling panas di dalam Sistem Suria.

Disebabkan oleh kedudukan Zuhrah hampir dengan Matahari, maka arah pergerakkannya di langit hampir sama dengan Matahari. Oleh yang demikian, Zuhrah hanya dapat dilihat apabila hampirnya waktu Matahari terbit atau terbenam. Kerana itu, Zuhrah juga turut dipanggil sebagai bintang timur atau bintang barat oleh masyarakat Melayu.

Zuhrah adalah planet terestrial kerana ianya mempunyai permukaan yang berbatu dan mempunyai sifat kebumian. Zuhrah dikatakan sebagai kembar bumi dari segi saiz, jisim dan ketumpatan. Jisim Zuhrah adalah 4.87 x 1024 kg (85% dari bumi) dan mempunyai ketumpatan 5.24 g/cm3 (ketumpatan bumi 5.52 g/cm3). Tarikan graviti di Zuhrah adalah 8.87 ms-2.

Radius Zuhrah adalah 6052 km (diameter 12 104 km) dan purata jarak dari Matahari adalah sejauh 108 milion kilometer. Perbezaan jarak Zuhrah dari Matahari pada waktu perihelion (paling dekat) dan aphelion (paling jauh) dari Matahari adalah sangat sedikit dari purata jarak. Masa yang diambil oleh cahaya Matahari untuk sampai ke Zuhrah adalah selama 6 minit.

Satu hari di Zuhrah bersamaan dengan 243 hari di Bumi kerana Utarid berputar dengan sangat perlahan dan berlawanan arah dari putaran bumi. Oleh itu, Matahari akan terbit di barat dan akan terbenam di timur Zuhrah. Zuhrah memerlukan 225 hari untuk mengorbit Matahari (225 hari bersamaan dengan 1 tahun di Zuhrah) dengan halajunya 35 km per saat. Zuhrah tidak mengalami sebarang musim seperti di Bumi kerana kecondongan Zuhrah dari paksinya hanyalah 3 darjah.

Struktur dan permukaan Zuhrah

Planet Zuhrah terbentuk lebih kurang 4.5 bilion tahun yang lalu apabila graviti menarik gas dan habuk habuk disekitarnya lalu membentuk planet ini. Struktur Zuhrah hampir menyamai Bumi. Terdapat teras besi yang radiusnya menghampiri 3200 km. Kemudian diatasnya terdapat lapisan mantel yang mengandungi batuan panas. Permukaan Zuhrah pula terdiri daripada lapisan kerak yang sangat nipis dan bergerak seperti mantel dan menghasilkan gunung berapi. Walaupun struktur Zuhrah hampir menyamai Bumi, tetapi medan magnet di Zuhrah adalah sangat lemah yang disebabkan oleh putaran Zuhrah yang sangat perlahan.

Struktur dalaman Zuhrah (Sumber: Pixabay)

Zuhrah mempunyai gunung, lembah dan berpuluh hingga beratus gunung berapi. Gunung tertinggi di Zuhrah ialah Maxwell Montes yang mempunyai ketinggian 8.8 km, menyamai dengan ketinggian Gunung Everest. Terdapat dua kawasan pergunungan yang terbesar iaitu Ishtar Terra yang saiznya sebesar Australia dan Aphrodite Terra yang saiznya sebesar Afrika Selatan.

Permukaan Zuhrah berdebu dan dilitupi dengan kawah, dimana semua kawah adalah besar (1.5 km hingga 2.0 km). Meteorid yang bersaiz kecil terbakar di lapisan atmosfera Zuhrah yang tebal, maka hanya meteorid yang besar sahaja yang sampai ke permukaan dan menghasilkan kawah hentaman yang besar.

Zuhrah mempunyai lapisan atmosfera yang mengandungi karbon dioksida (96.5%) dan nitrogen (3.5%). Selain itu, terdapat juga gas lain iaitu karbon monoksida, sulphur dioksida, wap air, argon dan helium. Lapisan awan yang tebal menutupi permukaan Zuhrah dimana 75-96% mengandungi titisan asid sulfurik.

Lapisan atmosfera Zuhrah (sumber: youaskweanswer)

Lapisan atmosfera yang tebal memantulkan semula 75% cahaya Matahari (disebabkan ini Zuhrah bersinar terang) dan juga memerangkap haba dari Matahari. Oleh itu, suhu di Zuhrah adalah sangat panas, iaitu 465 ºC. Jisim atmosfera Zuhrah adalah 93 kali berganda dari Bumi yang mejadikan tekanan di Zuhrah adalah sangat tinggi iaitu menyamai dengan tekanan di kedalaman 1 km di dalam laut.

September 2020 menyaksikan detik bersejarah bagi dunia astronomi apabila sekumpulan sainstis dari UK, US dan Jepun telah melaporkan kehadiran gas fosfin yang terdapat di awan Zuhrah berdasarkan pemerhatian dan penyelidikkan menggunakan radio teleskop. Gas fosfin hanya wujud apabila terdapatnya kehadiran mikrob dan menyebabkan berlakunya perdebatan antara para saintis untuk membuktikan bahawa terdapat hidupan di Zuhrah. Dan pelbagai kajian lanjut sedang dilakukan bagi mengetahui bagaimana gas fosfin terdapat di Zuhrah.

Walaubagaimana pun, beberapa penyelidikkan oleh kumpulan yang berlainan gagal menemukan gas fosfin di awan Zuhrah. Sehingga ke hari ini.. Para saintis masih melakukan pelbagai kajian untuk mengkaji dan menjejaki sebarang kehidupan yang mungkin terdapat di Zuhrah.

Misi ke Zuhrah telah bermula sejak tahun 1961 lagi yang dimulai oleh Soviet Union. Kemudian, NASA dan ESA juga turut menghantar beberapa kapal angkasa (spacecraft) ke Zuhrah untuk mengkaji Zuhrah. Walaubagaimana pun, terdapat juga beberapa misi yang gagal sebelum sampai ke Zuhrah.

Soviet Union telah melakukan sebanyak 16 siri misi Venera (Venera 1 hingga Venera 16) untuk mengkaji Zuhrah dan siri misi Venera ini telah berjaya mendaratkan kapal angkasa pertama di Zuhrah pada tahun 1966. Menerusi misi yang dikendalikan oleh NASA melalui misi Magellan, hampir 98% dari permukaan Zuhrah berjaya dikaji dengan menggunakan radar.

Imej yang diperolehi dari Misi Magellan yang menunjukkan kawah hentaman di Zuhrah (Sumber:NASA)

Buat masa kini, Akatsuki dari JAXA tengah mengorbit Zuhrah sejak 2014 untuk mengkaji awan dan permukaan di bawah awan Zuhrah. Pesawat pengorbit solar dari ESA juga akan terbang lalu di Zuhrah sebanyak 8 kali sepanjang misinya sejak dilancarkan pada tahun 2020.

Artikel Berkaitan: Planet Utarid

Venus, BritannicaAll about Venus, NASAVenus, NASATo colonize Venus, we need city in the cloudPotential signs of life on Venus are fading as astronomers downgrade their original claimsPossible signs of life found on VenusPromising sign of life on Venus might not exist after allA gas found on Earth that signifies life has been detected in the clouds on VenusMagellanVenus climate orbiter Akatsuki


Gelombang: Maksud, Ciri dan Aplikasi

Apakah maksud gelombang dan ciri-cirinya? Artikel ini akan membincangkan berkenaan gelombang dan aplikasi yang berlaku dalam seharian.

Gelombang boleh terbahagi kepada gelombang air, gelombang cahaya dan gelombang bunyi. Apakah yang dimaksudkan dengan gelombang? Gelombang ialah keadaan sesuatu getaran yang berulang-ulang yang bergerak melalui satu medium dan memindahkan tenaga dari satu lokasi kepada lokasi yang lain.

Contohnya, ombak yang kuat merupakan gelombang air yang membawa tenaga sehingga boleh mengakibatkan hakisan pantai. Gelombang bunyi pula contohnya, suara daripada televisyen atau radio memindahkan bunyinya kepada telinga pendengar.

Matahari memindahkan tenaganya kepada bumi, adalah salah satu contoh gelombang cahaya. Pantulan dan pembiasan gelombang boleh juga terjadi mengikut keadaannya. Artikel ini akan menerangkan tentang pantulan dan pembiasan gelombang. Formula penting dalam tajuk gelombang ialah

Cahaya dan gelombang bunyi boleh dipantulkan. Semua gelombang menunjukkan fenomena pantulan. Pantulan gelombang akan berlaku apabila satu gelombang melanggar satu penghalang seperti pemantul. Contoh eksperimen untuk menunjukkan pantulan gelombang air ialah mneggunakan tangi riak.

Gambar di bawah menunjukkan pantulan gelombang air satah dalam tangki riak. Dalam pantulan gelombang, laju, panjang gelombang dan frekuensi gelombang tidak berubah. Tetapi, arah perambatan dan halaju gelombang selepas terpantul akan berubah. Pantulan gelombang juga memenuhi hukum pantulan iaitu sudut pantulan, r sama dengan sudut tuju, i.

Pantulan Gelombang Air Dalam Tangki Riak

Selain pantulan gelombang air, gelombang bunyi juga akan memantulkan kembali bunyi. Gelombang bunyi terhasil daripada mampatan dan regangan zarah-zarah udara apabila sesuatu jasad mngeluarkan bunyi. Kelajuan bunyi bergantung pada beberapa faktor iaitu jenis medium dan suhu medium.

Bunyi juga bergantung pada amplitud, semakin tinggi amplitud semakin nyaring bunyi yang terhasil. Dalam pantulan gelombang bunyi, gema akan terhasil apabila gelombang bunyi memantul kembali bunyi kepada pendengar dari suatu permukaan keras iaitu dinding.

Gema boleh terhasil di dalam ruang yang besar dan kosong seperti dalam dewan, bilik, terowong dan gaung. Bunyi yang terpantul mengambil sedikit masa untuk sampai kepada telinga pendengar.

Antara  aplikasi pantulan gelombang bunyi ialah sonar dalam bidang perikanan. Sonar dipasang pada kapal besar untuk menentukan jarak kedalaman dasar laut. Sonar yang dipasang boleh pancarkan gelombang bunyi. Gelombang bunyi ini akan bergerak ke dalam air dan terpantul kembali kepada kapal. Seterusnya, kedalaman laut boleh diketahui melalui bunyi yang terpantul dan menggunakan formula seperti di bawah

Seterusnya, sonar juga dapat mengesan  kawasan yang mempunyai banyak ikan. Selain itu, anatara aplikasi pantulan gelombang yang lain ialah, gelombang ultrasonik yang dipantulkan oleh organ dalaman atau fetus memudahkan untuk pemeriksaan perubatan. Antenna dan piring astro merupakan gelombnag radio yang menerima isyarat daripada satellite yang membolehkan siaran televisyen.

Pembiasan gelombang ialah satu fenomena perubahan arah perambatan gelombang disebabkan oleh perubahan halaju gelombang apabila gelombang itu merambat dari satu medium ke medium yang lain. Pembiasan gelombang melibatkan air, bunyi dan cahaya. Pembiasan gelombang air air bergantung pada kedalamannnya, bunyi pula bergantung pada ketumpatan udara dan cahaya bergantung pada ketumpatan optik medium.

Dalam pembiasan gelombang air, daripada kawasan dalam iaitu medium kurang tumpat kepada medium lebih tumpat iaitu kawasan cetek beberapa ciri-ciri berubah. Oleh sebab gelombang air merambat ke kawasan cetek, jarak antara puncak dipendekkan.

Dalam perkataan lain, panjang gelombang bagi gelombang air dipendekkan. Dari v = f𝝀, laju gelombang air berkurangan apabila panjang gelombang dipendekkan. Pembiasan berlaku apabila laju gelombang berubah. Selepas pembiasan, gelombang mempunyai frekuensi sama tetapi laju, panjang gelombang dan arah gelombang akan berbeza.

Sudut tuju adalah lebih besar daripada sudut biasan, iaitu sudut biasan mendekati garisan normal. Manakala apabila gelombang air bergerak dari kawasan cetek ke kawasan dalam  sudut biasannya akan menjauhi garisan normal.

Arah Perambatan Pembiasan Gelombang Air

Antara aplikasi pembiasan  gelombang air adalah ombak daripada laut menuju ke pantai. Ombak di kawasan pantai lebih perlahan berbanding ombak di kawasan laut dalam.

Pembiasan gelombang cahaya bergantung pada ketumpatan optik mediumnya. Apabila cahaya merambat daripada medium yang kurang tumpat kepada medium yang lebih tumpat, (udara kepada air) gelombang terbias mendekati normal. Sudut biasannya akan mendekati garisan normal.

Sudut tuju lebih besar daripada sudut biasan. Pada situasi ini laju cahaya juga akan berkurang apabila merambat masuk ke dalam air. Manakala apabila cahaya merambat daripada medium tumpat kepada kurang tumpat, gelombang terbias menjauhi garisan normal, sudut tuju lebih kecil daripada sudut biasan.

Artikel Berkaitan: Pembiasan Cahaya

Pada hari panas, lapisan udara pada permukaan bumi lebih panas. Oleh sebab gelombang bunyi bergerak lebih cepat dalam udara panas, gelombang bunyi dibiaskan menjauhi bumi. Pada waktu malam, lapisan udara pada permukaan bumi lebih sejuk daripada permukaan atas.

Disebabkan gelombang bunyi bergerak lebih perlahan dalam udara sejuk berbanding udara panas, dan disebabkan oleh pantulan dalam penuh, gelombang bunyi dibiaskan kearah bumi. Oleh itu,  bunyi boleh kedengaran pada jarak yang lebih jauh pada malam yang sejuk berbanding pada hari panas.

Buku Teks Fizik Tingkatan 4 KSSM


10 Makanan Untuk Penyakit Jantung

Apakah makanan yang sesuai untuk mereka yang mengalami penyakit jantung? Artikel ini akan membincangkan beberapa jenis makanan yang sesuai untuk mereka yang mengalami masalah ini.

Penyakit jantung bukanlah sejenis penyakit yang asing lagi di negara kita dan ianya menjadi punca kematian utama di negara ini. Penyakit ini tidak pernah mengenal usia dan boleh dihidapi oleh sesiapa sahaja. Penyakit jantung selalunya terjadi apabila terdapat kurangnya bekalan oksigen yang disebabkan oleh kurangya pengaliran darah ke bahagian otot jantung.

Bekalan oksigen yang tidak mencukupi menyebabkan kekurangan fungsi jantung itu sendiri. Masalah jantung juga dapat menyebabkan pelbagai lagi masalah kesihatan yang dapat memudaratkan tubuh badan. Oleh itu, artikel ini akan membincangkan serba sedikit akan makanan yang sesuai diambil oleh pesakit jantung.

Kerosakkan pada bahagian anggota jantungKurangnya bekalan oksigen ke jantungKerosakkan pada salur darahTekanan darah yang tinggiParas kolesterol yang tinggi di dalam darahTabiat merokokMasalah obesiti atau berat badan berlebihanPengambilan alkohol yang berlebihanMasalah kencing manisMasalah genetikKurang aktif dan gaya hidup sedentariFaktor usiaTekanan dan stress yang tidak terkawal

Sakit di bahagian dadaKesukaran untuk bernafasCepat letih dan kepenatanPembengkakan dan pengumpulan cecair pada anggota badanJantung berdegup lajuBerpeluhSakit di bahagian rahang dan belakang

10 Makanan untuk Penyakit Jantung

Kacang soya merupakan sejenis kacang yang digunakan secara meluas di dalam proses penghasilan makanan dan minuman. Satu kajian telah dijalankan di kalangan wanita di Shanghai untuk mengkaji hubungan di antara pengambilan kacang soya dan kejadian penyakit jantung. Kajian ini menemui bahawa pengambilan kacang soya di dalam diet seharian dapat menurunkan tahap risiko untuk mendapat penyakit jantung.

Tahukah anda terdapat pelbagai jenis buah-buahan beri seperti kranberi, strawberi dan bluberi. Kajian menunjukkan bahawa pengambilan buah-buahan beri dapat menurunkan risiko mendapat penyakit jantung. Hal ini kerana buah-buahan beri kaya dengan sumber antioksida seperti vitamin C dan E selain kaya dengan mikronutrisi lain seperti selenium dan beta karotin. Kandungan seratnya juga dapat mencegah penyakit jantung melalui penurunan paras kolesterol di dalam salur darah.

Sayur-sayuran cruciferous adalah sejenis sayuran yang berasal dari keluarga Brassicaceae. Antara contoh sayur-sayuran cruciferous adalah brokoili, bunga kobis, kobis, kale, bak choy dan banyak lagi. Satu kajian yang dijalankan telah menemui bahawa pengambilan sayur-sayuran cruciferous dapat mengurangkan risiko mendapat penyakit kardiovaskular.

Asparagus merupakan antara sayur yang didapati sesuai diambil oleh pesakit jantung. Hal ini kerana asparagus mempunyai kandungan folate yang tinggi. Folate adalah sejenis mikronutrisi yang dapat mencegah pengumpulan homosistin di dalam badan. Kajian menunjukkan bahawa homosistin dapat menyebabkan masalah kardiovaskular di mana ianya memberi kesan kepada sel endothelium dan smooth cell jantung.

5. Biji rami (flaxseed)

Biji rami atau nama popularnya flaxseed sejenis sumber tumbuhan yang kaya dengan omega 3 seperti asid alpha-linolenic. Ianya merupakan sejenis tumbuhan yang mempunyai kandungan asid alpha-linolenic yang tertinggi. Omega 3 mempunyai sifat anti radang yang mampu untuk mencegah penyakit kardiovaskular. Kajian menunjukkan bahawa pengambilan biji rami dapat mencegah penyakit jantung dan menurunkan paras kolesterol.

Coklat merupakan sejenis manisan yang digemari oleh pelbagai pihak. Tahukah anda bahawa coklat juga dapat menurunkan risiko mendapat penyakit jantung. Koko dan coklat gelap kaya dengan kandungan flavonoid yang didapati dapat menurunkan paras tekanan darah.

Satu kajian yang dijalankan mendapati bahawa pengambilan coklat berkadar songsang dengan kejadian penyakit jantung di US. Hal ini bermaksud bahawa pengambilan coklat mengurangkan peratus populasi yang mendapat penyakit jantung di negara itu.

Tahukah anda bahawa pengambilan ikan sangat digalakkan untuk mereka yang mempunyai penyakit jantung. Hal ini kerana ikan merupakan sejenis haiwan yang kaya dengan omega 3 yang bersifat anti radang.

Satu kajian telah dijalankan dikalangan wanita untuk mengkaji hubungan diantara pengambilan ikan dan omega 3 terhadap risiko penyakit jantung.

Kajian selama 16 tahun mendapati bahawa wanita yang sering memakan ikan mampunyai risiko penyakit jantung yang rendah jika dibandingkan dengan wanita yang jarang memakan ikan.

Pengambilan oat sering dikaitkan dengan kesihatan jantung. Hal ini kerana oat mengandungi kandungan beta glukan yang mempu menurunkan paras kolesterol di dalam darah. Beta glukan bertindak dengan mengikat asid hempedu yang digunakan badan untuk penghasilan kolesterol. Pengikatan asid hempedu oleh beta glukan membolehkan ianya dikumuhkan oleh badan melalui najis. Paras kolesterol yang normal dapat menjaga kesihatan jantung dengan mencegah serangan jantung yang disebabkan oleh penyempitan saluran darah.

Pisang merupakan buah yang tinggi dengan kandungan potasium. Potasium merupakan sejenis mikronutrisi yang dapat mencegah tekanan darah tinggi melalui pengembangan salur darah.

Potasium juga bertanggungjawab ke atas keseimbangan pengecutan otot seperti otot jantung. Otot jantung yang berfungsi dengan baik dapat mengekalkan degupan jantung yang normal dan mencegah penyakit jantung.

Pernahkan anda mendengar bahawa pesakit jantung digalakkan untuk meminum susu omega. Susu omega adalah sejenis tumbuhan yang sesuai untuk pesakit jantung kerana ianya mengandungi stanol and stenol iaitu sejenis sterol tumbuhan. Sterol tumbuhan ini dapat mengurangkan paras kolesterol di dalam darah lalu menjaga kesihatan jantung.

Konklusinya terdapat pelbagai jenis makanan yang sesuai diamalkan oleh pesakit jantung. Haruslah diingat bahawa pesakit haruslah sentiasa mengamalkan diet yang rendah kandungan lemak dan sodium dan melebihkan pengambilan serat seperti buah-buahan, sayur-sayuran dan bijiran penuh.

Diharapkan artikel makanan untuk penyakit jantung ini dapat memberikan idea kepada para pembaca mengenai makanan-makanan yang sesuai untuk mereka yang mengalami penyakit jantung ini.

Artikel Berkaitan: Simptom Sakit Jantung dan Rawatan

Tips Pemakanan yang lain

Arpita Basu, Michael Rhone, Timothy J Lyons, Berries: emerging impact on cardiovascular health, Nutrition Reviews, Volume 68, Issue 3, 1 March 2010, Pages 168–177Djoussé, L., Hopkins, P. N., North, K. E., Pankow, J. S., Arnett, D. K., & Ellison, R. C. (2011). Chocolate consumption is inversely associated with prevalent coronary heart disease: the National Heart, Lung, and Blood Institute Family Heart Study. Clinical nutrition (Edinburgh, Scotland), 30(2), 182–187. https://doi.org/10.1016/j.clnu.2010.08.005Ganguly, P., & Alam, S. F. (2015). Role of homocysteine in the development of cardiovascular disease. Nutrition journal, 14, 6Hu, F. B., Bronner, L., Willett, W. C., Stampfer, M. J., Rexrode, K. M., Albert, C. M., Hunter, D., & Manson, J. E. (2002). Fish and omega-3 fatty acid intake and risk of coronary heart disease in women. JAMA, 287(14), 1815–1821.Rodriguez-Leyva, D., Dupasquier, C. M., McCullough, R., & Pierce, G. N. (2010). The cardiovascular effects of flaxseed and its omega-3 fatty acid, alpha-linolenic acid. The Canadian journal of cardiology, 26(9), 489–496. Xianglan Zhang, Xiao Ou Shu, Yu-Tang Gao, Gong Yang, Qi Li, Honglan Li, Fan Jin, Wei Zheng, Soy Food Consumption Is Associated with Lower Risk of Coronary Heart Disease in Chinese Women, The Journal of Nutrition, Volume 133, Issue 9, September 2003, Pages 2874–2878Zhang, X., Shu, X. O., Xiang, Y. B., Yang, G., Li, H., Gao, J., Cai, H., Gao, Y. T., & Zheng, W. (2011). Cruciferous vegetable consumption is associated with a reduced risk of total and cardiovascular disease mortality. The American journal of clinical nutrition, 94(1), 240–246.


10 Khasiat Buah Nanas Yang Perlu Anda Tahu

Apakah khasiat buah nanas kepada kesihatan? Artikel ini akan membincangkan beberapa khasiat buah nanas, kandungan nutrisi dan komponen sihat di dalamnya.

Buah nanas adalah buah jenis tropika yang berasal dari Amerika Selatan dan Brazil. Tahukah anda bahawa buah nanas dibawa ke Tanah Melayu pada zaman penjajahan Sepanyol pada abad ke-16. Pada awalnya, buah nanas ditanam secara komersial di Pekan Nanas, Johor dan bertindak sebagai pokok yang menghalang musuh di Bukit Nanas, Selangor.

Kini, negara kita telah menjadikan penanaman nanas sebagai salah satu tanaman komoditi dan merupakan penanaman ketiga tertinggi selepas buah pisang dan buah oren. Penanaman nanas mendapat permintaan yang tinggi kerana nanas mempunyai sebatian aroma yang menarik perhatian dan nilai nutrisi yang tinggi juga harga yang berpatutan.

Nanas telah ditanam secara perladangan dan dieksport ke luar negara dalam bentuk buah segar, nanas dalam tin dan jus nanas. Terdapat pelbagai jenis nanas yang ditanam di Malaysia kerana sesuai dengan cuaca dan jenis tanah di negara ini.

Buah nanas jenis Gandul, Josanin, Sarawak, Maspine, Moris,  N36 dan MD2 adalah antara jenis-jenis buah nanas yang ditanam secara komersial di Malaysia. Negeri Johor yang dikenali sebagai negeri jelapang nanas merupakan negeri utama pengeluar nanas. Lembaga Perindustrian Nanas Malaysia (LPNM) dan Kementerian Pertanian Malaysia adalah lembaga yang diamanahkan untuk menyelia penanaman nanas sebagai sumber ekonomi negara.

Kandungan nutrisi yang tinggi menarik perhatian para pengkaji untuk mengkaji khasiat yang terkandung dalam buah nanas. Buah nanas diklasifikasikan sebagai ‘functional food’ iaitu makanan yang berpotensi untuk meningkatkan tahap kesihatan manusia. Oleh itu, artikel kali ini akan menghuraikan khasiat tersembunyi dalam buah nanas.

Buah nanas mengandungi karbohidrat dan air sebagai kandungan utama. Buah nanas menjadi sumber terbaik untuk serat, gula, bahan asid organik, vitamin dan mineral. Namun demikian, kandungan nutrisi ini berbeza untuk setiap jenis nanas dan tahap masak buah nanas itu. Kajian telah dijalankan untuk mengenal pasti kandungan nutrisi dalam buah nanas. Dibawah menunjukkan kandungan nutrisi dalam setiap 100g buah nanas.

Karbohidrat: 11.7gProtien: 0.5gLemak: 0.5gGula: 10.5gSerat: 1.2gVitamun A:130 IUAsid Askorbik: 46.1mgVitamin B1(Tiamin): 0.1mgVitamin B2(Riboflavin): 0.03mgVitamin B3(Niasin): 0.3mgVitamin B12(Folat): 19.6gKalsium: 8kgMagnesium: 15.0mgKalium: 140mgNatrium: 5.0mgZink: 0.08mgFosforus: 8.1mg

Kandungan Berkhasiat dalam Buah Nanas

Bromelain adalah sejenis enzim yang berfungsi untuk mencernakan protein (enzim proteolitik). Bromelain ini terkandung pada bahagian batang pokok nanas, dalam buah nanas dan juga jus nanas. Bromelain ini boleh diserap dengan baik oleh tubuh badan tanpa memberikan kesan sampingan yang berbahaya.

Pada awal kajian, para pengkaji berpendapat bahawa bromelain penting untuk proses pencernaan sahaja. Namun demikian, bromelain ini berpotensi untuk melembutkan daging dan mempercepatkan proses memasak. Selain itu, bromelain digunakan sebagai bahan dalam produk makanan tambahan dan dikelaskan sebagai selamat berdasarkan Pentadbiran Makanan dan Dadah Amerika Syarikat (FDA). Disebabkan itu bromelain boleh dijumpai dalam bentuk pil, tablet dan krim selain daripada dalam nanas.

Bromelain mengandungi kesan anti keradangan dan mengurangkan bengkak apabila berlakunya keradangan. Sebagai contoh apabila berlakunya resdung akut, sakit tekak, artritis dan gout. Bromelain juga mempercepatkan proses penyembuhan apabila berlakunya kecederaan dan pembedahan. Selain itu, enzim ini telah digunakan untuk merawat artritis reumatoid iaitu keradangan kronik pada bahagian sendi. Bromelain juga berupaya untuk mempercepatkan pembaikan dan pertumbuhan tisu baru yang disebabkan oleh kecederaan, ulser kencing manis dan pembedahan.

Di samping itu, nanas mengandungi asid malik yang merupakan sebatian organik. Asid malik ini memberikan rasa masam pada buah-buahan dan digunakan sebagai makanan tambahan. Asid malik membentuk 13% kandungan asid dalam nanas. Asid malik ini bermanfaat kepada kesihatan dengan meningkatkan tahap imunisasi, menjadikan kulit lembut dan anjal, mengekalkan kesihatan mulut dan mengurangkan risiko keracunan bahan logam.

Seterusnya, nanas mengandungi vitamin C dimana sebiji buah nanas yang masak ranum membekalkan 16.2% vitamin C yang diperlukan oleh tubuh badan. Vitamin C merupakan antioksidan yang larut dalam air, berupaya dalam melawan radikal bebas yang menyerang dan merosakkan sel-sel baik. Vitamin C membantu dalam penghasilan kolagen dalam tulang, saluran darah, tulang rawan dan otot. Vitamin C juga membantu penyerapan zat besi dengan lebih efisyen. Vitamin C akan merencatkan jangkitan pada saluran air kencing semasa mengandung serta mengurangkan risiko penyakit kanser.

10 Khasiat Buah Nanas Kepada Kesihatan

Nanas mengandungi vitamin C iaitu vitamin yang boleh larut dalam air. Vitamin C melindungi tubuh badan dengan melawan radikal bebas yang menyerang dan merosakkan sel-sel yang baik. Radikal bebas ini sangat berbahaya kerana berpotensi untuk menyebabkan pembentukan plak dalam dinding buluh arteri.

Radikal bebas ini turut menyebabkan penyakit jantung disebabkan oleh penyakit kencing manis. Kedua-dua penyakit ini menyebabkan laluan sistem pernafasan menjadi sempit dan merangsang berlakunya serangan asma.

Di samping itu, radikal bebas ini boleh menyebabkan kanser usus dengan menyerang sel baik dan menghasilkan sel kanser dalam usus. Oleh itu, pengambilan nanas yang tinggi dengan vitamin C mampu melindungi dan mengelakkan penyakit menjadi lebih kritikal.

Nanas yang merupakan sumber terbaik mineral mangan. Mangan adalah faktor sampingan yang penting dalam enzim untuk menghasilkan tenaga dan perlindungan antioksidan. Sebagai contoh, enzim oksidatif memerlukan mineral mangan untuk menghalang penghasilan radikal bebas pada bahagian mitokondrian.

Mitokondria adalah bahagian dalam sel yang berperanan untuk menghasilkan tenaga. Selain daripada mangan, vitamin B1 iaitu tiamin bertindak sebagai faktor sampingan dalam enzim untuk menghasilkan tenaga.

3. Melindungi Daripada Kemerosotan Makula

Nanas adalah salah satu buah-buahan yang penting untuk kesihatan mata. Menurut kajian, pengambilan nanas sebanyak tiga sajian atau lebih setiap hari mampu mengurangkan risiko kemerosotan makula. Ini kerana nanas mengandungi vitamin A dan vitamin C yang bertindak sebagai kesan antioksidan.

Penyakit kemerosotan makula adalah penyakit mata yang boleh menjadi semakin kronik. Penyakit ini boleh menyebabkan kehilangan penglihatan terutamanya dalam golongan berusia 60 tahun ke atas. Ini kerana makula iaitu bahagian kecil di tengah retina menjadi menipis.

4. Membantu Dalam Sistem Pencernaan

Nanas mengandungi enzim pencernaan yang dikenali sebagai bromelain. Enzim ini berfungsi untuk menukarkan molekul protein kepada asid amino dan peptida. Apabila molekul protein ini dicernakan, ini akan memudahkan proses penyerapan melalui usus kecil. Ini akan membantu pesakit yang mempunyai enzim pankreas yang tidak mencukupi.

Ini akan menyebabkan makanan tidak dapat dicernakan dengan sepenuhnya. Satu kajian menunjukkan bahawa pengambilan nanas sebagai makanan tambahan untuk membantu pencernaan untuk berlaku lebih baik.

5. Mengurangkan Risiko Penyakit Kanser

Kanser adalah penyakit kronik disebabkan oleh pertumbuhan sel yang tidak terkawal. Ini disebabkan oleh tekanan oksida dan keradangan yang kronik. Beberapa kajian menunjukkan bahawa kandungan sebatian dalam nanas mengurangkan risiko penyakit kanser. Ini kerana sebatian tersebut meminimumkan tekanan oksidatid dan mengurangkan keradangan.

Bromelain, yang digunakan sebagai enzim untuk mencernakan protein, berupaya dalam melawan penyakit kanser. Satu kajian tabung uji telah menunjukkan bahawa bromelain menghalang pertumbuhan sel kanser payudara dan membunuh sel kanser.

Selain itu, kajian tabung uji dan kajian terhadap haiwan menunjukkan bahawa bromelain meningkatkan sistem imunisasi. Bromelain menghasilkan molekul yang penting untuk menjadikan sel darah putih lebih efektif dalam menghalang pertumbuhan sel kanser dan membunuh sel kanser.

6. Meningkatkan Sistem Imunisasi

Nanas menjadi sebahagian daripada perubatan tradisional kerana kandungan vitamin, mineral dan enzim seperti bromelain meningkatkan sistem imunisasi. Satu kajian menunjukkan dua kumpulan dimana satu kumpulan (Kumpulan A), mengambil nanas sebanyak 140 g sehari manakala satu kumpulan yang lain (Kumpulan B) mengambil nanas sebanyak 280 g sehari.

Dapatan kajian menunjukkan bahawa kumpulan B mempunyai empat kali ganda sel darah putih yang penting untuk melawan penyakit berbanding kumpulan A.

7. Memberikan Kesan Anti Keradangan

Nanas mempunyai kesan anti keradangan kerana kandungan bromelain yang mengurangkan rasa sakit. Artritis, adalah satu satu penyakit disebabkan oleh keradangan kronik yang menyerang bahagian sendi di jejari tangan dan kaki. Pengambilan nanas yang mengandungi bromelain membantu untuk melegakan simptom penyakit artritis terutama simptom yang berlaku dalam jangka masa pendek.

Kebolehan nanas ini sama seperti keupayaan ubat artritis yang lain seperti diklofenak. Namun demikian, pengambilan nanas dalam merawat simptom artritis pada jangka masa panjang masih belum diketahui. Kajian yang lebih mendalam perlu dijalankan sebelum menjadikan nanas sebagai makanan untuk merawat artritis.

8. Mempercepatkan Proses Pemulihan Selepas Pembedahan dan Senaman Berat

Pengambilan nanas dapat mempercepatkan proses pemulihan selepas pembedahan dan senaman berat. Ini kerana nanas mengandungi bromelain yang mempunyai kesan anti keradangan. Bromelain ini mampu mengurangkan keradangan, bengkak, lebam dan sakit yang berlaku selepas pembedahan.

Satu kajian menunjukkan bahawa seorang pesakit mengambil buah nanas sebelum menjalani pembedahan gigi. Pesakit ini mendapati dia berasa kurang sakit selepas tamat pembedahan. Senaman berat merosakkan tisu otot dan menyebabkan keradangan.

Otot yang terlibat akan membengkak sekurang-kurangnya dalam tiga hari. Bromelain dalam nanas berpotensi untuk mempercepatkan proses pemulihan selepas senaman berat dengan mengurangkan keradangan pada bahagian tisu otot yang rosak.

Satu kajian menunjukan bahawa responden yang mengambil nanas sebagai snek selepas bersenam selama 45 minit, kurang mengalami keradangan dan mempunyai lebih kekuatan walaupun selepas bersenam.

9. Menghalang Penyakit Jantung

Nanas membantu dalam menghalang penyakit jantung seperti tekanan darah tinggi, serangan jantung, strok dan kegagalan jantung untuk berfungsi. Strok dan penyakit jantung merupakan salah satu punca utama kematian dan mencatatkan 65% kematian.

Pengambilan nanas dapat memecahkan plak kolesterol, menghalang pengumpulan platelet darah, trombosis arteri dan embolisme. Kajian menunjukkan pengambilan ubat sakit jantung dan nanas dalam diet seharian mampu mengurangkan simptom tekanan darah tinggi, hiperkolesterolemia.

Artikel Berkaitan: Punca Sakit Jantung dan Rawatan

10. Meredakan Penyakit Cirit-Birit

Kajian menunjukkan bahawa nanas berupaya dalam meredakan penyakit cirit-birit kerana keupayaan dalam melawan melawan patogen seperti Vibrio cholera dan Escheria coli. Kedua-dua patogen ini ditemui dalam usus dan menyebabkan cirit-birit. Escheria coli yang merupakan enterotoksin menyebabkan cirit-birit pada haiwan.

Nanas memberikan kesan positif dalam melawan toksin ini. Ini kerana nanas mempunyai kesan lekatan yang menghalang Escheria coli daripada melekat pada reseptor glikoprotein tertentu yang berada pada mukosa usus.

Industri penanaman nanas menunjukkan potensi yang besar dalam kemajuan teknologi untuk perdagangan secara domestik dan antarabangsa. Penanaman nanas memberikan keuntungan yang lumayan kerana aromanya yang unik, tinggi dengan sebatian kimia yang baik untuk kesihatan dan nutrisi penting.

Artikel kali ini telah membincangkan komposisi nutrisi, kandungan berkhasiat dan kepentingan buah nanas terhadap kesihatan tubuh badan.

Oleh itu, diharap agar tanggapan terhadap buah nanas yang hanya dijadikan makanan dan bahan masak dapat dipertingkatkan lagi. Teknologi moden perlu diperbanyakkan untuk memperbesarkan lagi projek penanaman nanas agar dapat menampung permintaan ekonomi yang tinggi.

Semoga artikel khasiat buah nanas ini dapat memberikan sedikit sebanyak maklumat berkenaan khasiat nanas ini kepada para pembaca semua.

Khasiat Buah yang lain

Fadzilah Adibah, A.M. (2011). Nanas Mencegah Kanser, Macamana Caranya? Thesis Sarjana Kejuruteraan Bioproses, Universiti Teknologi Malaysia. AcademiaJoy, P.P. (2010). Benefits and uses of pineapple. Pineapple Research Station (Kerala Agricultural University, 3-7. Disunting daripada Research GateMaimunah, M.A., Norhashila, H., Samsuzana, A.A., & Lasken, O. (2020). Pineapple (Ananas comosus): A comprehensive review of nutritional values, volatile  compounds, health benefits and potential food products. Food Research InternationalNoorlidawati, A.H., Roziat, M.Y., Nur Fazliana, M.N., & Nurul Shamimi, A.G. m(2016). Potensi pasaran nanas MARDI Sweet 16: Kajian Perbandingan.  Economic and Technology Management Review, 11a(2016), 9-17.Pavan, R., Jain, S., Shraddha & Kumar, A. (2012). Properties and therapeutic application fo bromelain: A review. Bitechnology Research International


Sel: Fungsi, Jenis Sel dan Strukturnya

Apakah itu sel dan fungsi nya? Artikel ini akan membincangkan dengan mudah berkenaan fungsi, jenis dan strukur kepada unit asas sesuatu organisma ini.

Sel merupakan unit asas bagi semua organisma hidup. Saiz sel adalah sangat kecil dan kita tidak dapat melihat sel dengan mata kasar. Namun begitu, penciptaan mikroskop membantu kita untuk melihat bentuk dan struktur dalaman sel sehingga kini. Sel melakukan proses pembahagian di mana satu sel membahagi menjadi dua sel. Proses pembahagian ini berlaku untuk tujuan pertumbuhan sel baru dan penggantian sel rosak atau mati. Akan tetapi, pembahagian sel yang tidak terkawal berkemungkinan menyebabkan tumor atau penyakit kanser.

Jenis sel dan contoh

Terdapat dua jenis sel: sel haiwan dan sel tumbuhan. Contoh sel haiwan adalah sel saraf, sel darah merah, sel darah putih, sel otot, sel pembiakan dan sel epitelium. Contoh sel tumbuhan pula adalah sel epidermis, sel palisad, sel pengawal dan sel rerambut akar. Kepelbagaian sel dalam organisma multisel beserta fungsi dan bentuk yang berbeza mendorong organisma tersebut menjalankan aktiviti harian dengan lancar dan sempurna.

Organisma multisel merujuk kepada organisma yang mempunyai lebih daripada satu sel. Organisma ini kebanyakannya adalah lebih besar dan kompleks. Contoh bagi organisma multisel ialah manusia, haiwan dan tumbuhan. Organisma yang terdiri daripada satu sel sahaja dikenali sebagai organisma unisel. Ia lebih kecil, sukar dilihat dan strukturnya lebih ringkas. Contoh organisma unisel ialah paramecium, euglena dan amoeba.

Struktur sel dan fungsi setiap daripadanya

Kedua-dua sel haiwan dan tumbuhan mempunyai sitoplasma, nukleus, mitokondria dan membran sel.

Sitoplasma adalah tempat di mana berlakunya tindak balas kimia. Ia terdiri daripada bahan seperti jeli.

Nukleus adalah bahagian paling penting kerana ia mengawal segala aktiviti di dalam sel. Ia juga menyimpan maklumat genetik dalam bentuk kromosom.

Mitokondria mempunyai bentuk silinder atau sfera dan ia berfungsi sebagai tempat penghasilan tenaga. Tenaga yang dibuat digunakan oleh sel untuk mengangkut, menghasilkan dan memecahkan nutrien atau molekul di dalam sel. S

Membran sel adalah bahagian yang menyelaputi kandungan sel. Ia bertindak mengawal pergerakan bahan ke dalam dan ke luar sel.

Perbezaan dengan sel Tumbuhan

Berbeza dengan sel haiwan, sel tumbuhan mempunyai beberapa bahagian tambahan iaitu vakuol, dinding sel dan kloroplas.

Dinding sel adalah lapisan luar yang mengelilingi membran sel. Ia memberi perlindungan, sokongan dan bentuk yang tetap kepada sel tumbuhan.

Di dalam kloroplas, terdapat pigmen hijau iaitu klorofil yang terlibat dalam proses fotosintesis.

Vakuol pula berperanan sebagai tempat simpanan bahan sama ada bahan yang diperlukan atau bahan buangan.

Secara umumnya, sel menjalankan semua fungsi hidup seperti respirasi, pembiakan, pertumbuhan dan perkumuhan. Namun begitu, sel-sel juga mempunyai fungsi yang khusus.

Contoh Fungsi Sel haiwan

Sel saraf yang dikenali sebagai neuron, banyak didapati di bahagian otak. Sel ini berfungsi membawa dan menyampaikan maklumat dalam bentuk impuls saraf ke seluruh badan.

Sel otot pula mengecut dan mengendur bagi menyebabkan pergerakan bukan sahaja pada organisma, bahkan pada organ-organ dalam organisma tersebut.

Sel darah merah mempunyai bentuk dwicekung. Di dalam sel ini, terdapat hemoglobin yang bertanggungjawab mengangkut oksigen ke seluruh badan untuk keperluan respirasi dan mengangkut karbon dioksida dari seluruh badan untuk disingkirkan melalui proses penghembusan.

Sel darah putih pula wujud dalam pelbagai bentuk yang tidak tetap. Apabila bakteria atau virus masuk ke dalam badan, sel darah putih dihasilkan  untuk menentang, menghapuskan atau menyahaktifkan bakteria tersebut dan seterusnya melindungi badan daripada serangan penyakit.

Sel epitelium melitupi seluruh badan dan melindungi organ badan.

Sel pembiakan berbeza mengikut jantina di mana sperma bagi lelaki dan ovum bagi perempuan. Sperma membawa bahan genetik lelaki manakala ovum membawa bahan genetik perempuan. Sperma mempunyai ekor yang panjang dan berkemampuan untuk berenang. Sperma bergerak dalam jumlah yang banyak ke arah ovum untuk tujuan persenyawaan.

Contoh Fungsi Sel Tumbuhan

Di dalam tumbuhan, sel pengawal yang menyerupai bentuk ginjal didapati mengelilingi stoma untuk mengawal pembukaan dan penutupan stoma ketika proses pertukaran gas berlaku.

Sel rerambut akar pula membantu dalam penyerapan air dan nutrien dari tanah.

Sel palisad adalah sel yang mempunyai banyak klorofil dan berperanan dalam menyerap cahaya untuk keperluan fotosintesis.

Sel epidermis melindungi bahagian pokok dari akar sehingga pucuk daripada kehilangan air, jangkitan dan kerosakan.

Ding, T. D., Ho, T. M., Mo’men, F. & Leong, C. S. (2018). Focus PT3 Sains Tingkatan 1. Penerbitan Pelangi Sdn. Bhd.


Kura-kura: Spesies, Ciri-ciri dan Kelakuan

Kura-kura terkenal dengan pergerakannya yang perlahan. Ia hidup di pelbagai habitat dari gurun sehingga hutan lembap tropika dan mempunyai pelbagai spesies. Dalam kalangan kumpulan reptilia, ia menjadi haiwan yang paling terancam di seluruh dunia di mana 60% daripadanya tersenarai dalam kategori Vulnerable (VU), Endangered (EN), atau Critically Endangered (CR) oleh International Union for Conservation of Nature (IUCN).

Jenis Spesies dan Perbezaan

Terdapat 49 spesies kura-kura yang memiliki saiz badan yang berbeza, dari sekecil padlopers (Homopus) yang berasal dari Afrika Selatan dengan panjang cangkerang 10 hingga 15cm sehingga ke saiz sebesar giant tortoise milik Pulau Galapagos dan Aldabra dengan cangkerang sepanjang 1 meter (3.3 kaki).

Kura-kura memiliki pelbagai warna; coklat, hijau, hitam, kuning dan kelabu. Ia mempunyai jangka hayat yang panjang. Ia hidup di antara 30 hingga 150 tahun. Kura-kura mempunyai kaki yang tebal dan pendek serta cangkerang yang berat. Cangkerang itu berfungsi melindungi kura-kura daripada tercedera ketika diserang oleh musuh.

Terdapat corak-corak yang bersegmen pada cangkerang kura-kura. Cangkerang tersebut diperbuat daripada keratin dan kura-kura mampu mengesan rangsangan kesakitan melalui cangkerangnya seperti mana manusia dapat mengesan rangsangan kesakitan melalui jari.

Berbeza dengan penyu yang mengamalkan jaw prehension, kebanyakan kura-kura menggunakan lingual prehension sebagai cara pengambilan makanan mereka. Lingual prehension merujuk kepada keadaan di mana kura-kura mengeluarkan lidahnya untuk menyentuh makanan sebelum memakan makanan tersebut. Kura-kura mengamalkan cara pemakanan herbivor dan kebanyakan kura-kura hidup dan mencari makanan di daratan dan terdapat segelintir kura-kura yang selesa berada di persekitaran air.

Kura-kura adalah generalist forager, iaitu ia mampu bertahan dalam pelbagai keadaan persekitaran dengan memanfaatkan pelbagai jenis spesies tumbuhan sebagai sumber makanannya. Perubahan pemakanan melibatkan daun dan buah-buahan berlaku ekoran perubahan musim atau cuaca. Sebagai contoh, pada musim panas, kura-kura Mediterranean akan mengubah pilihan makanan mereka dari tumbuhan herba dan succulent kepada rumput-rumput kering. Ketika dalam pemeliharaan, kura-kura biasanya diberi makan tumbuhan hijau liar seperti rumpai, rumput dan bunga bagi memenuhi keperluan nutrisi mereka.

Kura-kura adalah haiwan berdarah sejuk (ectotherm). Subu badannya dipengaruhi oleh keadaan persekitarannya kerana ketiadaan proses pengawal aturan suhu badan dalaman. Sehubungan itu, di kawasan timur dan utara Mediterranean, spesies kura-kura di situ melakukan aktiviti hibernasi pada musim sejuk.

Aktiviti tersebut memberi kebaikan kepada kura-kura kerana ia membantu mengatasi isu seperti masalah kekurangan makanan pada musim sejuk, kesejukan suhu persekitaran, waktu siang yang pendek dan kemerosotan kualiti cahaya. Selain itu, terdapat juga kura-kura yang hidup di kawasan panas yang ekstrem.

Sebagai contoh, Egyptian tortoise melakukan proses “hibernasi” dan menjadi kurang aktif ketika kehadiran musim panas. Spesies lain seperti Moroccan spesies memilih untuk berada di terowong bawah tanah sehingga berminggu-minggu sehingga mereka dapat bertahan dengan haba persekitaran.

Terowong bawah tanah berkenaan memberi perlindungan daripada cuaca yang ekstrem dan juga serangan pemangsa. Kura-kura dalam kawasan peliharaan juga dilihat melakukan aktiviti yang sama di mana mereka berhibernasi dalam tempoh yang panjang dan adakalanya mencecah 6 bulan.

Kura-kura menggunakan komunikasi berbentuk visual, sentuhan dan juga olfaktori (bau) untuk berinteraksi sesama mereka. Apabila dua ekor kura-kura jantan bertemu, seekor kura-kura akan mulai berinteraksi dengan menggerakkan kepalanya ke bawah dan ke atas berulang kali.

Kura-kura jantan lain akan bertindak balas dengan menunjukkan kelakuan yang sama dan hubungan interaksi itu kemudian disusuli dengan kelakuan yang lebih mesra seperti butting, biting dan kelakuan agresif yang lain. Terdapat juga spesies kura-kura yang menyambung sesi interaksi di siang hari ke keesokan harinya dengan bermalam di terowong yang sama.

Keadaan yang berbeza akan berlaku sekiranya kura-kura jantan bertemu dengan kura-kura betina. Kura-kura betina tidak menunjukkan pergerakaan kepala, malah ia berundur sebagai tindak balas kepada perbuatan kura-kura jantan. Kura-kura jantan kemudian akan meningkatkan pergerakan kepalanya dan cuba mengelilingi kura-kura betina berkenaan.

Selepas menunjukkan tingkah laku seperti biting atau ramming, kura-kura jantan akan cuba untuk mengawan kura-kura betina, mencakar cangkerang kura-kura betina, grunting dan menggerakkan kepalanya ke dalam dan ke luar daripada cangkerangnya. Kelakuan seksual berkenaan mungkin berjaya atau tidak berjaya mendorong ke arah proses mengawan.

Artikel Berkaitan: Spesies monyet dan Ciri-ciri mereka

Del Vecchio, S., Burke, R. L., Rugiero, L., Capula, M., & Luiselli, L. (2011). Seasonal changes in the diet of Testudo hermanni hermanni in Central Italy. Herpetologica, 67(3), 236-249.Luiselli, L., Starita, A., Carpaneto, G. M., Segniagbeto, G. H., & Amori, G. (2016). A short review of the international trade of wild tortoises and freshwater turtles across the world and throughout two decades. Chelonian Conservation and Biology, 15(2), 167-172.Natchev, N., Tzankov, N., Werneburg, I., & Heiss, E. (2015). Feeding behaviour in a ‘basal’tortoise provides insights on the transitional feeding mode at the dawn of modern land turtle evolution. PeerJ, 3, e1172.Pellett, S., Stocking, D., & Wissink-Argilaga, N. (2015). Tortoise feeding and nutritional requirements. Companion Animal, 20(4), 240-245.Tortoies. Retrieved from A-Z animals. https://a-z-animals.com/animals/tortoise/Tortoise. Retrieved from Britannica. https://www.britannica.com/animal/tortoiseVitt, L., & Caldwell, J. (2014). Chapter 9 – Communication and Social Behavior.


10 Khasiat Bunga Cengkih Yang Anda Perlu Tahu

Apakah khasiat bunga Cengkih? Artikel ini akan membincangkan beberapa khasiat bunga cengkih, komponen sihat di dalamnya berserta kandungan nutrisi bahan ini.

Bunga cengkih ialah putik bunga daripada pokok cengkih yang juga dikenali sebagai Syzygium aromaticum. Cengkih boleh didapati dalam serbuk mahupun biji. Di mana, ianya berasal daripada negara Indonesia. Namun, di Malaysia juga ianya kini telah mula ditanam dan dikomersial.

Cengkih kebiasaannya digunakan sebagai bahan perasa untuk membakar, di tambah sebagai perisa ke dalam minuman panas, mahupun digunakan di dalam biskut dan kek. Kebanyakan masakan orang berketurunan India menggunakan cengkih sebagai bahan wajib dalam masakan mereka.

Cengkih sangat terkenal sebagai rasa yang manis dan rempah yang beraroma, namun begitu cengkih juga telah digunakan di dalam perubatan tradisional. Adakah anda tahu kandungan nutrisi cengkih yang memberikan khasiat kepada manusia?

Satu sudu teh atau bersamaan dengan 5 biji bunga cengkih mengandungi:

Kalori: 1kcal
Karbohidrat: 0.1g
Manganese: 55% daripada Nilai Harian (Daily Value)
Vitamin K: 3mg
Kalsium: 2mg
Karotena: 1μg

Kandungan Berkhasiat Dalam Bunga Cengkih

Kandungan berkhasiat bagi cengkih ialah Eugenol sebagai antioksidan. Selain itu, terdapat juga kandungan Nigericin yang penting dalam pengawalan gula dalam darah. Manganese penting dalam pembuatan tulang dan ketumpatan tulang, serta kandungan oleanolic acid (OA) sebagai komponen yang bertanggungjawab di dalam antikanser.

10 Khasiat Bunga Cengkih Pada Kesihatan

1. Kaya dengan antioksidan

Bunga cengkih mengandungi vitamin dan mineral yang penting untuk kesihatan tubuh badan, malah cengkih juga kaya dengan antioksidan. Di mana, antioksidan dapat mengurangkan tekanan oksidatif. Tekanan oksidatif ini berpunca daripada radikal bebas seperti proses metabolik tubuh badan (penjanaan tenaga), asap rokok, melakukan senaman, pencemaran udara, penggunaan dadah dan racun perosak serta terdedah terlalu lama kepada cahaya matahari.

Antioksidan akan mengurangkan tekanan oksidatif dengan menstabilkan radikal bebas tersebut. Setelah menjadi stabil, radikal bebas dapat menghalang pembentukan penyakit-penyakit kronik. Di dalam bunga cengkih, terdapat antioksidan semulajadi iaitu eugenol, di mana terdapat kajian  mengatakan tindakan eugenol sebagai antioksidan untuk menghentikan kerosakan radikal bebas adalah 5 kali ganda berkesan berbanding vitamin E yang merupakan antioksidan penting. Dengan menggunakan bunga cengkih di dalam diet bersama dengan makanan yang tinggi antioksidan mampu meningkatkan kesihatan anda.

2. Membantu mencegah penyakit kanser

Kajian mendapati bunga cengkih dapat membantu melawan penyakit kanser. Didalam satu kajian tabung uji mendapati ekstrak bunga cengkih dapat menghentikan pertumbuhan ketumbuhan dan mampu merangsang kematian sel kanser. Didalam kajian lain, minyak cengkih yang pekat dan banyak mampu menyebabkan sel mati sebanyak 80% terhadap sel kanser esofagus.

Eugenol dan oleanolic acid yang ditemui di dalam cengkih mempunyai ciri-ciri antikanser. Namun begitu, kajian yang dilakukan adalah kajian tabung uji dan bukan merupakan kajian ke atas manusia. Ianya menggunakan ekstrak cengkih, minyak cengkih dan eugenol yang sangat pekat dan jumlah yang banyak.

3. Dapat mencegah keracunan makanan

Cengkih didapati mempunyai ciri-ciri antimikroorganisma, dimana ianya mampu menghentikan pembiakan mikroorganisma seperti bakteria. Kajian tabung uji menunjukkan minyak cengkih mampu membunuh bakteria yang seperti E.Coli. iaitu sejenis bakteria yang bertanggungjawab menyebabkan keracunan makanan.

4. Membantu kesihatan mulut

Selain itu, cengkih juga mampu menjaga kesihatan gusi. Dalam kajian menyatakan ekstrak cengkih mampu membunuh bakteria yang menyebabkan penyakit gusi. Hal ini juga disokong oleh kajian lain yang menyatakan cucian mulut yang mengandungi cengkih, minyak pokok teh dan selasih mampu memberikan perubahan positif kepada kesihatan gusi selepas 21 hari penggunaannya.

Ianya termasuk juga pengawalan plak dan bakteria di dalam mulut.  Dengan gabungan memberus gigi secara kerap dan mengamalkan kebersihan mulut yang betul, kesan aktibakteria daripada cengkih mampu memberikan kebaikan kepada kesihatan mulut.

5. Boleh membantu mengawal gula di dalam darah

Pengambilan cengkih juga mampu menjaga paras gula dalam darah agar dalam keadaan terkawal. Kajian mendapati cengkih dan komponen nigericin yang terdapat di dalam cengkih mampu meningkatkan penggambilan gula dari darah kepada sel. Ianya juga dapat meningkatkan rembesan insulin dan membaiki fungsi sel untuk membuat insulin.

Insulin ialah sejenis hormon yang bertanggungjawab di dalam membawa gula daripada darah kepada sel. Fungsi insulin yang baik akan membantu mengawal kenaikan paras gula.  Namun begitu, dengan gabungan diet yang seimbang, pengambilan cengkih mampu mengawal paras gula di dalam darah.

6. Boleh menggalakkan kesihatan tulang.

Kurang jisim tulang merupakan satu keadaan yang memberikan kesan kepada individu yang semakin berusia terutamanya warga emas. Kekurangan jisim tulang ini akan menyebabkan kepada osteoporosis dan akan meningkatkan risiko tulang retak dan patah.

Cengkih di dapati mampu memelihara jisim tulang di dalam kajian haiwan dengan meningkatkan ketumpatan dan kekuatan tulang. Manganese yang terdapat di dalam cengkih adalah mineral yang terlibat dalam pembuatan tulang dan ianya amat penting dalam kesihatan tulang.

7. Boleh membantu meredakan ulser di perut

Kesakitan ulser perut dapat dikurangkan dengan mengambil cengkih. Ulser perut ialah kesakitan atau luka yang terjadi pada dinding perut, duodenum dan esofagus. Ianya terjadi apabila lapisan perlindungan di perut semakin menipis disebabkan stress, jangkitan dan genetik.

Di dalam kajian, pengambilan minyak pati cengkih mampu meningkatkan pengeluaran cecair gastrik.  Di mana, cecair gastrik ini bertindak sebagai penghalang dan membantu mencegah hakisan dinding perut daripada asid pencernaan di dalam perut.

8. Digunakan sebagai ubat penahan sakit

Cengkih telah digunakan sebagai ubat penahan sakit sejak abad ke-13 lagi. Ianya digunakan di dalam sakit gigi, mahupun sakit pada bahagian sendi. Kompnen yang terlibat sebagai penahan sakit ini ialah eugenol, yang menyebabkan rangsangan kalsium dan klorida di dalam sistem saraf yang mampu memberikan kesan analgesik. Namun begitu, dos yang digunakan ialah tinggi untuk dijadikan ubat penahan sakit iaitu 50, 70 dan 100mg/kg berat badan.

9. Membantu melegakan penyakit pernafasan

Perubatan tradisional menggunakan cengkih sebagai bantuan pernafasan. Cengih sering digunakan di dalam the di Asia untuk membantu dan merawat batuk. Selain itu, terdapat juga aroma terapi yang menggunakan cengkih yang dipanaskan sebagai satu cara merawat masalah pernafasan seperti batuk, asma, bronchitis dan resdung.

Tambahan lagi, menjadi kebiasaan bagi orang Asia mengunyah cengkih untuk mengubati sakit tekak dan keradangan pada saluran pernafasan. Dengan campuran bersama madu, ianya mampu meredakan kesesakan nafas.

10. Mempunyai sifat antithrombotik

Cengkih mempunyai sifat anti-trombotik. Dimana, ianya mampu membuat pembekuan darah menjadi lambat kerana mempunyai eugenol. Pengambilan cengkih mempunyai kesan positif pada individu yang mempunyai masalah pendarahan seperti yang mempunyai masalah darah membeku dengan cepat. Namun, bagi yang mempunyai masalah darah ini perlu mendapatkan nasihat doktor terlebih dahulu sebelum mengambil cengkih.

Pengambilan cengkih dalam masakan tidak mempunyai kesan ketara kepada tubuh badan. Namun, pati minyak dikira selamat penggunaannya jika diambil dalam kuantiti yang rendah dari 1500mg/kg berat badan. Sekiranya diambil dalam kuantiti yang lebih akan memberikan kesan kepada hati. Manakala, WHO menyarankan kuantiti sehari yang boleh diterima ialah 2.5mg/kg berat badan manusia. Pengambilan cengkih dalam sederhana tidak memudaratkan.

Diharapkan artikel khasiat bunga cengkih ini dapat memberikan sedikit sebanyak maklumat kepada para pembaca.

Khasiat Makanan yang lain

Lihat Khasiat Makanan Yang Lain Di sini

Lobo, V., Patil, A., Phatak, A., & Chandra, N. (2010). Free radicals, antioxidants and functional foods: Impact on human health. Pharmacognosy reviews, 4(8), 118–126.
Cortés-Rojas, D. F., de Souza, C. R., & Oliveira, W. P. (2014). Clove (Syzygium aromaticum): a precious spice. Asian Pacific journal of tropical biomedicine, 4(2), 90–96.


10 Khasiat Arabic Gum Yang Anda Perlu Tahu

Arabic gum adalah sejenis makanan yang bagus untuk kesihatan dan mempunyai khasiat yang tinggi. Artikel ini akan membincangkan mengenai komponen-komponen penting di dalam arabic gum dan khasiat arabic gum kepada kesihatan.

Arabic gum adalah sejenis bahan yang boleh didapati daripada pokok Acacia daripada jenis Acacia senegal dan Acacia seyal yang boleh ditemui di negara-negara tropikal dan subtropikal seperti di India, Afrika, Sudan dan Nigeria. Di Malaysia, arabic gum boleh didapati dalam bentuk terproses seperti serbuk dan telah banyak dijual di pasaran.

Ia telah digunakan secara meluas sebagai penstabil, pemekat dan agen penggelan (gelling agent) di dalam minuman dan makanan seperti gula-gula getah, pastil dan marshmellow.

Namun kini, arabic gum telah digunakan secara meluas sebagai makanan tambahan untuk kesihatan. Jawatankuasa Pakar Bersama FAO / WHO mengenai Makanan Tambahan telah melaporkan bahawa arabic gum adalah selamat untuk diambil  dan pengambilannya tidak akan menyebabkan kesan yang buruk kepada kesihatan.

Tidak dinafikan, arabic gum juga kaya dengan nutrisi yang baik. Jadual di bawah menunjukkan kandungan nutrisi yang ada di dalam arabic gum.

Kalori: 1.7kcalKarbohidrat: 95%Protein: 0.8%Lemak: 0%Kalium: 2000mg/kgKalsium: 9000mg/kgMagnesium 1200mg/kg

Dapat dilihat bahawa arabic gum rendah dengan kalori dan majoritinya terdiri daripada serat larut iaitu sehingga lebih 85% arabic gum. Di samping itu, arabic gum juga mengandungi pelbagai mineral seperti kalium, kalsium dan magnesium.

Kandungan Berkhasiat Arabic Gum

Jadi, apakah yang membuatkan arabic gum berkhasiat? Arabic gum mengandungi beberapa komponen yang menyebabkan ia bagus untuk kesihatan. Salah satu komponen penting yang ada di dalam arabic gum adalah serat makanan. Arabic gum kaya dengan serat larut iaitu sehingga lebih 85%.

Serat larut telah terbukti bagus untuk menurunkan berat badan dan membantu mengawal paras gula serta kolesterol dalam darah. Serat yang ada di dalam arabic gum juga telah dikenali antara serat yang paling selamat di dunia. Selain itu, arabic gum juga mempunyai beberapa komponen mineral seperti kalsium, kalium dan magnesium yang bagus untuk fungsi badan.

Di samping itu, arabic gum juga mengandungi komponen asid amino seperti lysine, tyrosine dan histidine yang juga dikenali sebagai antioksidan biomolekul yang boleh membantu untuk aktiviti antioksidan di dalam gum arabic.

10 Khasiat arabic gum kepada kesihatan

Memandangkan arabic gum mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa khasiat Arabic gum kepada kesihatan:

1. Mengawal paras gula dalam darah

Antara kebaikan arabic gum adalah ia boleh membantu untuk mengawal paras gula dalam darah. Terdapat satu kajian telah dijalankan ke atas 40 subjek yang terdiri daripada individu sihat, pesakit prediabetes, pesakit diabetes jenis 2, dan pesakit diabetes yang mempunyai masalah diabetes nefropati (kerosakan buah pinggang disebabkan diabetes).

Kajian itu mendapati bahawa pengambilan serbuk arabic gum sebanyak 10g sehari selama 16 minggu telah menurunkan paras gula semasa berpuasa dan bacaan gula selama tiga bulan yang lepas (HbA1c) di dalam semua pesakit diabetes.

Di samping itu, kajian itu juga mendapati bahawa terdapat penurunan di dalam bacaan creatinine bagi pesakit yang mempunyai masalah kerosakan buah pinggang sekaligus menunjukkan kesan perlindungan arabic gum terhadap buah pinggang daripada menjadi lebih teruk.

Hal ini kerana arabic gum kaya dengan serat larut yang boleh membantu menurunkan paras gula dalam darah. Jadi, jelaslah bahawa arabic gum bagus untuk pesakit diabetes.

Artikel Berkaitan: Simptom Kencing Manis dan Rawatan

2. Menurunkan paras kolesterol

Selain itu, arabic gum juga berupaya menurunkan paras kolesterol dalam darah. Kajian yang dijalankan terhadap pesakit yang mempunyai masalah hyperlipidemia (kandungan lemak tinggi dalam badan) telah mendapati bahawa pengambilan arabic gum boleh menurunkan paras kolesterol, trigliceride dan jumlah LDL-kolesterol (kolesterol baik) dalam darah.

Hal ini kerana arabic gum kaya dengan serat yang boleh meningkatkan penyingkiran kolesterol dari badan seterusnya  menurunkan paras kolesterol dalam darah.

Artikel Berkaitan: Punca Kolesterol Tinggi dan Rawatan

3. Mengawal tekanan darah tinggi

Arabic gum juga boleh membantu mengawal tekanan darah tinggi. Terdapat satu kajian yang telah dijalankan terhadap pesakit buah pinggang kronik tahap 3 yang mempunyai tekanan darah tinggi. Kajian itu mendapati bahawa pengambilan 10-25g gum arabic yang dilarutkan di dalam 250ml air minuman dan diambil pada waktu pagi selama 16-18 minggu telah menurunkan tekanan darah tinggi pesakit tersebut.

Selain itu, kajian lain juga telah mendapati bahawa pengambil arabic gum sebanyak 10g sehari selama 16 minggu juga boleh menurunkan tekanan darah tinggi di dalam pesakit diabetes.  Oleh itu, ini menunjukkan bahawa arabic gum boleh membantu mengawal tekanan darah tinggi dan membantu mengembalikannya menjadi normal.

Artikel Berkaitan: Punca Darah Tinggi dan Rawatan

4. Mencegah masalah obesiti

Arabic gum juga boleh membantu mencegah masalah obesiti dalam masyarakat. Kajian telah mendapati bahawa pengambilan 30g arabic gum setiap hari selama 6 minggu boleh menurunkan indeks jisim tubuh (BMI) dan peratusan lemak badan.

Kajian ke atas tikus juga telah mendapati bahawa arabic gum boleh menurunkan pengambilan makanan sekaligus mampu mengelak pengambilan makanan secara berlebihan dan seterusnya boleh mencegah masalah obesiti.

Hal ini kerana arabic gum tinggi dengan serat makanan yang telah terbukti boleh memberi rasa kenyang apabila dimakan dan juga boleh memberikan rasa kenyang yang berpanjangan.

Oleh kerana kandungan seratnya yang tinggi, arabic gum juga  mempunyai fungsi sebagai prebiotik. Prebiotik adalah bahan yang berperanan penting untuk meningkatkan jumlah probiotik atau bakteria baik di dalam usus sekaligus memberi pelbagai kebaikan kepada badan seperti membantu sistem penghadaman badan berfungsi dengan baik dan juga membantu penyerapan mineral di dalam badan.

Kajian telah mendapati bahawa dos optimal bagi fungsi prebiotik arabic gum adalah sebanyak 10g setiap hari dan ia mempunyai nilai prebiotik setanding dengan inulin.

6. Menyokong sistem pertahanan badan

Selain itu, arabic gum juga boleh menyokong sistem pertahanan badan. Fungsinya sebagai prebiotik boleh membantu meningkatkan sistem pertahanan badan seterusnya boleh mencegah jangkitan penyakit.

Selain itu, arabic gum juga mempunyai aktiviti antiulser yang boleh mencegah masalah ulser perut. Kajian yang dijalankan terhadap tikus telah mendapati bahawa arabic gum mempunyai kesan perlindungan terhadap pembentukan ulser perut. Fungsi arabic gum sebagai serat makanan juga boleh membantu penyembuhan ulser perut.

8. Bagus untuk masalah buah pinggang

Arabic gum juga bagus untuk pesakit yang mempunyai masalah buah pinggang. Pelbagai kajian telah dijalankan terhadap tikus yang telah mendapati potensi arabic gum bagi menurunkan bacaan urea dan creatinine yang tinggi sekaligus mampu mengelakkan masalah buah pinggang menjadi teruk.

Hal ini kerana pengambilan prebiotik seperti arabic gum boleh meningkatkan jumlah bakteria baik di dalam usus, meningkatkan proses penguraian urea di dalam usus sekaligus menurunkan bacaan urea di dalam darah. Di samping itu, kajian ke atas pesakit diabetes juga mendapati bahawa gum arabic boleh mencegah masalah kerosakan buah pinggang menjadi lebih teruk.

Selain itu, satu kajian yang dilaporkan pada tahun 2009 juga telah mendapati bahawa pesakit kanak-kanak yang mempunyai penyakit buah pinggang tahap akhir dengan dialisis telah mendapati bahawa pemberian arabic gum bersama diet pemakanan yang betul telah berupaya memberi kebebasan dialisis selama 6 tahun kepada pesakit tersebut. Pesakit itu juga berupaya mengawal paras creatinine dan urea (penunjuk aras kerosakan buah pinggang) yang biasanya sukar dikawal apabila menjalani dialisis.

Oleh itu, dapat dilihat bahawa arabic gum bagus untuk pesakit buah pinggang kronik dan berpotensi untuk mencegahnya menjadi lebih teruk. Walaupun kajian sebelum ini menunjukkan keberkesanan arabic gum menggantikan dialisis atau merawat masalah buah pinggang, namun diingatkan bahawa gum arabic tidak boleh menggantikan ubat sedia ada dan diambil sewenang-wenangnya tanpa permerhatian dan nasihat pakar perubatan bagi pesakit yang mempunyai masalah buah pinggang. Hal ini kerana setiap individu mempunyai faktor kesihatan yang berbeza.

Selain itu, arabic gum juga mempunyai aktiviti antioksidan yang tinggi yang boleh membantu melawan radikal bebas sekaligus mencegah penyakit. Kajian telah menunjukkan bahawa rawatan dengan menggunakan arabic gum telah meningkatkan antioksidan di dalam tikus. Hal ini kerana ciri-ciri arabic gum yang boleh melawan radikal bebas, terdapatnya beberapa komponen antioksidan di dalam arabic gum atau penghasilan antioksidan biomolekul oleh arabic gum.

10. Berpotensi mencegah kanser

Di samping itu, arabic gum juga berpotensi untuk mencegah penyakit kanser seperti kanser usus. Kajin mendapati bahawa arabic gum boleh membantu menurunkan sehingga 70% jumlah tumor di dalam tikus yang didedahkan dengan kanser usus. Selain itu, kajian juga mendapati bahawa arabic gum berupaya mengubah gene tumor sekaligus boleh mencegah kanser. Oleh itu, ini jelas menunjukkan kesan antikarsinogenik arabic gum yang boleh membantu mencegah kanser.

Artikel Berkaitan: Punca Kanser Usus dan Rawatan

Kesimpulannya, dapat dilihat arabic mempunyai pelbagai khasiat untuk kesihatan seperti mampu mengawal paras gula dalam darah, menurunkan paras kolesterol dalam darah, mengawal tekanan darah, tinggi aktiviti antioksidan, boleh mencegah penyakit kanser dan mempunyai aktiviti antiulser.

Kandungan seratnya tinggi juga bagus untuk mencegah masalah obesiti. Selain itu, arabic gum juga mempunyai fungsi prebiotik, bagus untuk menyokong sistem pertahanan badan dan bagus untuk masalah buah pinggang.

Walaupun kajian sebelum ini menunjukkan keberkesanan arabic gum untuk pelbagai jenis penyakit, namun diingatkan bahawa gum arabic tidak boleh menggantikan ubat sedia ada dan diambil sewenang-wenangnya tanpa permerhatian dan nasihat pakar perubatan terutamanya yang mempunyai masalah penyakit kronik seperti masalah buah pinggang.

Hal ini kerana setiap individu mempunyai faktor kesihatan yang berbeza dan boleh memberi kesan yang berbeza. Pendek kata, ia bukanlah ubat mujarab yang boleh menjadi penyembuh kepada penyakit kronik sedia ada. Namun, ia tetap bagus untuk diambil oleh individu sihat bagi mencegah masalah kesihatan dan merupakan sumber prebiotik yang bagus.

Akhir sekali, diharapkan artikel ini dapat memberi manfaat kepada pembaca mengenai khasiat arabic gum.

Khasiat Makanan yang lain

Ahmed, A. A. (2018). Health Benefits of Gum Arabic and Medical Use. In Abdalbasit Adam Mariod (Ed.), Gum Arabic: Structure, Properties, Application and Economics (pp. 183–210). Academic Press. Al Mosawi, A. J. (2009). Six-year dialysis freedom in end-stage renal disease. Clinical and Experimental Nephrology, 13(5), 494–500. Ali, A. A., Ali, K. E., Fadlalla, A. E., & Khalid, K. E. (2008). The effects of gum arabic oral treatment on the metabolic profile of chronic renal failure patients under regular haemodialysis in Central Sudan. Natural Product Research, 22(1), 12–21. Babiker, R. . R., Merghani, T. H. . T. H., Elmusharaf, K. . K., Badi, R. M. . R. M., Lang, F. . F., & Saeed, A. M. . A. M. (2012). Effects of gum Arabic ingestion on body mass index and body fat percentage in healthy adult females: Two-arm randomized, placebo controlled, double-blind trial. Nutrition Journal, 11(111), 1–7. Bernard, S. M. (2013). Federal Register / Rules and Regulations (Vol. 78, Issue 235, pp. 73434–73438).Calame, W., Weseler, A. R., Viebke, C., Flynn, C., & Siemensma, A. D. (2008). Gum arabic establishes prebiotic functionality in healthy human volunteers in a dose-dependent manner. British Journal of Nutrition, 100, 1269–1275. Cherbut, C., Michel, C., Raison, V., Kravtchenko, T., & Severine, M. (2003). Acacia gum is a bifidogenic dietary fibre with high digestive tolerance in healthy humans. Microbial Ecology in Health and Disease, 15(1), 43–50. Idris, O. H. M. (2017). What is gum arabic? an overview. Int. J. Sudan Research, 7(1), 1–14.Mohammed, A. M. E. (2015). Estimation of the Active Components in Gum Arabic Collected from Western Sudan. International Journal of Science and Research, 6(3), 1262–1282. Nasir, O., Babiker, S., & Salim, A. M. (2016). Protective Effect of Gum Arabic Supplementation for Type 2 Diabetes Mellitus and its Complications. International Journal of Multidiciplinary and Current Research, 4(April), 288–294.Nasir, O., Wang, K., Föller, M., Bhandaru, M., Sandulache, D., Artunc, F., Ackermann, T. F., Ebrahim, A., Palmada, M., Klingel, K., Saeed, A. M., & Lang, F. (2010). Downregulation of angiogenin transcript levels and inhibition of colonic carcinoma by gum arabic (Acacia senegal). Nutrition and Cancer, 62(6), 802–810.


Resonans: Definisi dan Aplikasi dalam Kehidupan

Apakah maksud dan definisi resonans? Artikel ini akan membincangkan berkenaan maksud perkara ini berserta aplikasi dalam kehidupan seharian.

Setiap sistem ayunan mempunyai frekuensi tersendiri. Suatu sistem dikatakan berayun pada frekuensi aslinya sekiranya tiada daya luar bertindak padanya.

Resonans berlaku apabila suatu sistem dipaksa bergetar pada frekuensi yang sama dengan frekuensi aslinya dan ada daya luar bertindak ke atas sistem tersebut.

Sistem dikatakan pada resonans apabila bergetar pada frekuensi aslinya dan mempunyai amplitud maksimum. Ini bermaksud gerak balas adalah terbesar di mana pemindahan tenaga maksimum sedang berlaku.

Contoh situasi mudah ialah gitar, setiap tali gitar mempunyai frekuensi asli yang tersendiri yang mana tali akan bergetar pada frekuensi tersebut. Apabila tangan memetik tali tersebut, bermakna ada daya luar bertindak, maka tali tersebut akan mengalami frekuensi aslinya dan akan ada amplitude maksimum. Ini akan menyebabkan gitar menghasilkan bunyi yang kuat.

Contoh situasi kedua, buaian juga mengguna pakai konsep resonans. Biasanya, apabila kanak-kanak berada atas buaian tersebut, untuk permulaan, meraka menggunakan kaki dan menujah kaki mereka ke belakang atau kedepan untuk menggerakkan buaian tersebut. Seperti gitar, tali buaian juga mempunyai frekuensi aslinya yang tersendiri. Apabila kanak-kanak menarik tali pada frekuensinya, semakin lama semakin tinggi frekuensi tali. Tangan adalah daya luar dan apabila ada daya luar yang bertindak, semakin tinggi amplitud tali buaian tersebut dan buaian dapat berayun dengan laju yang sama. Hanya tangan yang memegang tali tersebut dapat membantu ayunan buaian tersebut.

Salah satu eksperimen yang menunjukkan fenomena resonans ialah eksperimen bandul barton.

Apabila seorang penyanyi soprano menyanyi dengan nada yang sangat tinggi, gelas nipis berhampiran akan bergetar pada frekuensi aslinya yang sama dengan frekuensi nada penyanyi tersebut. Amplitud yang tinggi menyebabkan resonan berlaku dan gelas akan bergetar dengan amplitude yang besar sehingga membolehkan gelas akan pecah sendiri.Penala di dalam radio dan televisyen diputarkan untuk memilih stasen program. Resonans tercapai sehingga memperolehi frekuensi sesuatu stesen. Maka, isyarat elektrik yang kuat dicapai.Kesan resonans juga membawa kemusnahan. Seperti yang berlaku di Tacoma Narrows Bridge di USA pada tahun 1949. Jambatan ini telah dibina pada tahun 1930 dan dibuka kepada lalu lintas pada 1 Julai 1940. Akibat angina kencang dan getaran yang kuat jambatan ini telah runtuh.  Fenomena ini berlaku disebabkan oleh tindakan angin yang sangat kuat menyebabkan jambatan bergetar dengan amplitud yang besar. Akhirnya, jambatan tersebut runtuh dan musnah.Alat-alat muzik seperti saksofon dan juga trumpet menghasilkan bunyi berdasarkan resonans kesan getaran dan daya luar.

Sistem yang sedang berayun akan mengalami kehilangan tenaga secara beransur-ansur. Akhinya, ayunan itu akan berhenti. Fenomena ini dinamakan pelembapan. Sistem ayunan mengalami kehilangan tenaga disebabkan oleh dua keadaan iaitu

Sesuatu sistem ayunan akan kehilangan tenaga dalam mengatasi daya geseran dan juga rintangan udara.

Berlakunya renggangan dan mampatan zarah-zarah dalam sistem.

Apabila sesuatu sistem dikenakan daya luar, kesan pelembapan dapat dikurangkan. Dengan adanya daya luar, ia dapat menggantikan tenaga yang hilang. Apabila sistem dikenakan daya luar, resonans akan berlaku.

Untuk menghasilkan getaran dan resonans, daya luar mesti dikenakan kepada sisitem ayunan untuk membolehkan sistem berayun secara berterusan. Daya luar membekalkan tenaga kepada sistem untuk memaksa sistem berayun. Ayunan ini dinamakan ayunan paksa. Dalam sesuatu sistem, ia mempunyai frekuensi asli. Frekuensi asli ialah frekuensi sesuatu sistem yang bergetar sendiri tanpa ada sebarang daya luar dikenakan dan yang bertindak ke atasnya.